

**ข้อบังคับสหกรณ์ออมทรัพย์ครูสงขลา** **จำกัด**

**พ.ศ.2565**

ตามมติของที่ประชุมใหญ่สหกรณ์ออมทรัพย์ครูสงขลา จำกัด เมื่อวันที่ 19 กุมภาพันธ์ พ.ศ.2565 ได้ลงมติเป็นเอกฉันท์ให้แก้ไขข้อบังคับโดยยกเลิกข้อบังคับสหกรณ์เสียทั้งหมด และให้ใช้ข้อบังคับฉบับนี้แทน ซึ่งนายทะเบียนสหกรณ์ได้รับจดทะเบียนแล้วมีความดังนี้

ข้อบังคับนี้เรียกว่า “ข้อบังคับสหกรณ์ออมทรัพย์ครูสงขลา จำกัด พ.ศ.2565”

ข้อบังคับนี้ให้ใช้บังคับตั้งแต่วันถัดจากวันที่นายทะเบียนสหกรณ์รับจดทะเบียน และให้ยกเลิกข้อบังคับสหกรณ์ที่มีอยู่ก่อนข้อบังคับสหกรณ์ฉบับที่ใช้บังคับนับแต่วันที่ข้อบังคับสหกรณ์ฉบับนี้มีผลบังคับใช้

ในข้อบังคับนี้

“สหกรณ์” หมายความว่า สหกรณ์ออมทรัพย์ครูสงขลา จำกัด

“สมาชิก” หมายความว่า สมาชิกสหกรณ์

“สมาชิกสมทบ” หมายความว่า สมาชิกสมทบสหกรณ์

“คณะกรรมการดำเนินการ” หมายความว่า คณะกรรมการดำเนินการสหกรณ์

“ปีทางบัญชี” หมายความว่า ปีทางบัญชีสหกรณ์นับตั้งแต่ 1 มกราคม ถึง 31 ธันวาคม ของทุกปี

“ผู้มาประชุม” หมายความว่า ผู้ลงชื่อมาประชุมและอยู่ในที่ประชุม

“ผู้จัดการ” หมายความว่า ผู้จัดการสหกรณ์

“ผู้ตรวจสอบกิจการ” หมายความว่า ผู้ตรวจสอบกิจการสหกรณ์

**หมวด 1**

**ชื่อ ประเภทและที่ตั้งสำนักงาน**

ข้อ 1 **ชื่อ ประเภท และที่ตั้งสำนักงาน**

**ชื่อ** สหกรณ์ออมทรัพย์ครูสงขลา จำกัด เรียกโดยย่อว่า “สอ.คสข.” และใช้ชื่อภาษาอังกฤษว่า Songkhla Teacher’s Savings and Credit Co-operative, Limited เรียกโดยย่อว่า “STSC”

**ประเภท** สหกรณ์ออมทรัพย์

**ที่ตั้งสำนักงาน** เลขที่ 424 หมู่ที่ 6 ถนนลพบุรีราเมศวร์ ตำบลน้ำน้อย อำเภอหาดใหญ่ จังหวัดสงขลา รหัสไปรษณีย์ 90110

สหกรณ์อาจย้ายที่ตั้งสำนักงานหรืออาจตั้งสำนักงานสาขาได้ตามที่คณะกรรมการดำเนินการพิจารณาเห็นสมควร โดยแจ้งให้นายทะเบียนสหกรณ์ กรมส่งเสริมสหกรณ์ และกรมตรวจบัญชีสหกรณ์ทราบ และให้ปิดประกาศไว้ที่สำนักงานของสหกรณ์เดิม สำนักงานส่วนราชการสหกรณ์ และที่ว่าการอำเภอแห่งท้องที่ที่สหกรณ์ตั้งอยู่เป็นเวลาไม่น้อยกว่าสามสิบวัน และให้ดำเนินการแก้ไขเพิ่มเติมข้อบังคับในการประชุมใหญ่คราวต่อไปด้วย

ข้อ 2 **ตราของสหกรณ์** ตราของสหกรณ์มีรูปลักษณะ ดังนี้

 **รูปแบบ** มือเสมาธรรมจักรหรือมือครู

 **ความหมาย** ความร่วมมือของสมาชิกในวงการครู

**หมวด 2**

**วัตถุประสงค์และอำนาจกระทำการ**

ข้อ 3 **วัตถุประสงค์** สหกรณ์นี้มีวัตถุประสงค์เพื่อส่งเสริมผลประโยชน์ทางเศรษฐกิจและสังคมของบรรดาสมาชิก สมาชิกสมทบ โดยวิธีช่วยตนเองและช่วยเหลือซึ่งกันและกันตามหลักการสหกรณ์ รวมทั้งในข้อต่อไปนี้

(1) ส่งเสริมให้สมาชิก สมาชิกสมทบ ออมทรัพย์ โดยช่วยให้สามารถสงวนส่วนแห่งรายได้ของตนไว้ในทางอันมั่นคงและได้รับประโยชน์ตามสมควร

(2) ส่งเสริมการช่วยตนเองและช่วยเหลือซึ่งกันและกันในหมู่สมาชิก สมาชิกสมทบ

(3) ให้บริการทางการเงินแก่สมาชิก สมาชิกสมทบ

(4) จัดหาทุนและบริการสินเชื่อเพื่อการประกอบอาชีพและการดำรงชีพของสมาชิก สมาชิกสมทบ

(5) ร่วมมือกับสหกรณ์อื่น สันนิบาตสหกรณ์แห่งประเทศไทย ชุมนุมสหกรณ์ องค์กร ชุมชน ภาคเอกชน และหน่วยงานของรัฐ เพื่อส่งเสริมและปรับปรุงกิจการของสหกรณ์

(6) ส่งเสริมการเรียนรู้และการพัฒนาคุณภาพชีวิตของสมาชิก สมาชิกสมทบ และชุมชน

ข้อ 4 **อำนาจกระทำการ** เพื่อให้บรรลุวัตถุประสงค์ของสหกรณ์ ให้สหกรณ์มีอำนาจกระทำการ ดังต่อไปนี้

(1) รับฝากเงินประเภทออมทรัพย์หรือประเภทประจำจากสมาชิก หรือสมาชิกสมทบ หรือสหกรณ์อื่น หรือสมาคมฌาปนกิจสงเคราะห์ซึ่งมีสมาชิกของสมาคมนั้นไม่น้อยกว่ากึ่งหนึ่งเป็นสมาชิกสหกรณ์ หรือนิติบุคคล ซึ่งมีบุคลากรหรือลูกจ้างไม่น้อยกว่ากึ่งหนึ่งของนิติบุคคลนั้นเป็นสมาชิกสหกรณ์ ทั้งนี้ ตามระเบียบของสหกรณ์ที่ได้รับความเห็นชอบจากนายทะเบียนสหกรณ์

(2) ให้สวัสดิการหรือการสงเคราะห์ตามสมควรแก่สมาชิก สมาชิกสมทบ และครอบครัว

(3) ให้ความช่วยเหลือทางวิชาการแก่สมาชิก สมาชิกสมทบ

(4) ขอหรือรับความช่วยเหลือทางวิชาการจากทางราชการ หน่วยงานของต่างประเทศ หรือบุคคลอื่นใด

(5) ให้กู้ ให้สินเชื่อ ให้ยืม ให้เช่า ให้เช่าซื้อ โอน รับจำนองหรือรับจำนำ ซึ่งทรัพย์สินแก่สมาชิก สมาชิกสมทบ หรือของสมาชิก สมาชิกสมทบ

(6) จัดให้ได้มา ซื้อ ถือกรรมสิทธิ์หรือทรัพย์สิทธิ ครอบครอง กู้ ยืม เช่า เช่าซื้อ รับโอนสิทธิ การเช่าหรือสิทธิการเช่าซื้อ จำนองหรือจำนำ ขายหรือจำหน่ายด้วยวิธีอื่นใดของทรัพย์สิน

(7) ให้สหกรณ์อื่นกู้ยืมเงินได้ตามระเบียบของสหกรณ์ที่ได้รับความเห็นชอบจากนายทะเบียนสหกรณ์

(8) ซื้อหุ้นของธนาคารซึ่งมีวัตถุประสงค์เพื่อให้ความช่วยเหลือทางการเงินแก่สหกรณ์

(9) ซื้อหุ้นของชุมนุมสหกรณ์ หรือสหกรณ์อื่น

(10) ซื้อหุ้นของสถาบันที่ประกอบธุรกิจอันทำให้เกิดความสะดวกหรือส่งเสริมความเจริญแก่กิจการของสหกรณ์

(11) ซื้อหลักทรัพย์รัฐบาล หรือรัฐวิสาหกิจ

(12) ออกตั๋วสัญญาใช้เงิน หรือตราสารการเงิน

(13) ฝากหรือลงทุนอย่างอื่นตามกฎหมายและตามที่คณะกรรมการพัฒนาการสหกรณ์แห่งชาติกำหนด

(14) ดำเนินกิจการอย่างอื่นบรรดาที่เกี่ยวกับ หรือเนื่องในการจัดให้สำเร็จตามวัตถุประสงค์ของสหกรณ์ ทั้งนี้ อยู่ภายใต้แห่งกฎหมาย

**หมวด 3**

**ทุน**

ข้อ 5 **ที่มาของทุน** สหกรณ์อาจหาทุนเพื่อดำเนินงานตามวัตถุประสงค์ดังต่อไปนี้

(1) ออกหุ้น โดยวิธีการขายหุ้นให้สมาชิก

(2) รับฝากเงิน

(3) กู้ยืมเงินและรับเงินจากการออกตั๋วสัญญาใช้เงินและตราสารการเงินอย่างอื่น

(4) สะสมทุนสำรองและทุนอื่น ๆ

(5) รับเงินอุดหนุนหรือทรัพย์สินที่มีผู้ยกให้

ข้อ6 **การออกหุ้น** สหกรณ์ออกหุ้นได้โดยไม่จำกัดจำนวนหุ้น มีมูลค่าหุ้นละสิบบาท

ข้อ 7 **การถือหุ้น** สมาชิกทุกคนต้องชำระค่าหุ้นเป็นรายเดือนตั้งแต่เดือนแรกที่เข้าเป็นสมาชิกตามที่สหกรณ์กำหนด

สมาชิกจะโอนหรือถอนหุ้นหรือนำค่าหุ้นหักลบกลบหนี้กับสหกรณ์ในระหว่างที่ตนเป็นสมาชิกหรือสมาชิกสมทบไม่ได้ และสมาชิกมีความรับผิดเพียงไม่เกินจำนวนค่าหุ้นที่ยังส่งใช้ไม่ครบตามมูลค่าหุ้นที่ตนถือ

ในระหว่างที่สมาชิกภาพของสมาชิกยังไม่สิ้นสุดลง ห้ามมิให้เจ้าหนี้ของสมาชิกเรียกร้องหรืออายัดหุ้นของสมาชิก และเมื่อสมาชิกภาพของสมาชิกสิ้นสุดลง สหกรณ์มีสิทธินำเงินตามมูลค่าหุ้นที่สมาชิกมีอยู่มาหักลบกลบหนี้ที่สมาชิกผูกพันต้องชำระหนี้แก่สหกรณ์ได้ และให้สหกรณ์มีฐานะเป็นเจ้าหนี้บุริมสิทธิพิเศษเหนือเงินค่าหุ้นนั้น

ข้อ 8 **การชำระค่าหุ้นรายเดือน** การชำระค่าหุ้นรายเดือนนั้น ให้ชำระโดยวิธีหักจากเงินได้รายเดือนของสมาชิกในวันจ่ายเงินได้รายเดือนประจำเดือนนั้น ๆ ทุกเดือน

เมื่อสมาชิกได้ทำความยินยอมเป็นหนังสือไว้กับสหกรณ์ ให้ผู้บังคับบัญชาในหน่วยงานของรัฐ หรือนายจ้างในสถานประกอบการ หรือหน่วยงานอื่นใดที่สมาชิก สมาชิกสมทบ ปฏิบัติหน้าที่อยู่หักเงินได้รายเดือน หรือเงินอื่นใดที่ถึงกำหนดจ่ายแก่สมาชิกนั้น เพื่อชำระหนี้หรือภาระผูกพันอื่นที่มีต่อสหกรณ์ ให้แก่สหกรณ์ตามจำนวนที่แจ้งไป

กรณีสมาชิกเกษียณอายุราชการ หรือออกจากงานประจำ หรือสมาชิกโอนย้ายสังกัด ตามข้อ 45 และไม่สามารถหักเงินได้รายเดือนได้ให้สมาชิกรายนั้นนำส่งสหกรณ์ภายในวันทำการสุดท้ายของเดือน

หากสมาชิกมีคำขอและคณะกรรมการดำเนินการได้สอบสวนพิจารณาเห็นว่า สมาชิกนั้นตกอยู่ในพฤติการณ์อันทำให้ไม่สามารถชำระค่าหุ้นรายเดือนได้โดยมิใช่เกิดขึ้นด้วยเจตนาอันไม่สุจริตของตน คณะกรรมการดำเนินการจะอนุญาตให้สมาชิกนั้นมิต้องชำระค่าหุ้นรายเดือนชั่วระยะเวลาตามที่คณะกรรมการดำเนินการเห็นสมควรก็ได้

ข้อ 9 **การงดชำระเงินค่าหุ้นรายเดือน** สมาชิกที่ได้ชำระเงินค่าหุ้นเป็นจำนวนเงินไม่น้อยกว่าสามแสนบาท จะงดชำระเงินค่าหุ้นรายเดือน หรือลดจำนวนการถือหุ้นรายเดือนลงก็ได้ ทั้งนี้ ให้เป็นไปตามที่สหกรณ์กำหนด โดยแจ้งความจำนงเป็นหนังสือต่อคณะกรรมการดำเนินการ

ข้อ 10 **การแจ้งยอดจำนวนหุ้น** สหกรณ์ต้องแจ้งยอดจำนวนหุ้นที่สมาชิก สมาชิกสมทบ ชำระเต็มมูลค่าแล้ว ให้สมาชิก สมาชิกสมทบ แต่ละคนทราบโดยจะแจ้งยอดจำนวนหุ้นในแต่ละเดือนของสมาชิก สมาชิกสมทบ แต่ละคนทางเว็บไซต์สหกรณ์ และมีหนังสือแจ้งทุกสิ้นปีทางบัญชี

**หมวด 4**

**การดำเนินงาน**

ข้อ 11 **การรับฝากเงิน** สหกรณ์รับฝากเงินประเภทออมทรัพย์หรือประเภทประจำจากสมาชิก สมาชิกสมทบ สหกรณ์อื่น สมาคมฌาปนกิจสงเคราะห์ หรือนิติบุคคลซึ่งมีสมาชิกของสมาคม หรือนิติบุคคลนั้นไม่น้อยกว่ากึ่งหนึ่งเป็นสมาชิก สมาชิกสมทบ ทั้งนี้ ตามระเบียบสหกรณ์ที่ได้รับความเห็นชอบจากนายทะเบียนสหกรณ์

ข้อกำหนดเกี่ยวกับการฝาก ดอกเบี้ย การถอนเงินฝากและอื่น ๆ ให้เป็นไปตามที่กำหนดไว้ในระเบียบสหกรณ์ที่ได้รับความเห็นชอบจากนายทะเบียนสหกรณ์

ให้สหกรณ์ดำรงสินทรัพย์สภาพคล่องตามหลักเกณฑ์และวิธีการที่กำหนดในกฎกระทรวง

**การให้เงินกู้**

ข้อ 12 **การให้เงินกู้** เงินกู้นั้นสหกรณ์อาจให้เงินกู้แก่

(1) สมาชิก

(2) สมาชิกสมทบ

(3) สหกรณ์อื่น

การให้เงินกู้แก่สมาชิก สมาชิกสมทบ ให้คณะกรรมการดำเนินการมีอำนาจพิจารณาวินิจฉัยให้เงินกู้ได้ตามข้อบังคับและตามระเบียบสหกรณ์

ข้อกำหนดต่าง ๆ เกี่ยวกับหลักเกณฑ์การพิจารณาวินิจฉัยให้เงินกู้ ประเภทและวงเงินให้กู้หลักประกันสำหรับเงินกู้ ลำดับแห่งการให้เงินกู้ การกำหนดอัตราดอกเบี้ยเงินกู้ การส่งเงินงวดชำระหนี้ การควบคุมหลักประกัน การเรียกคืนเงินกู้ การสอบทานกระบวนการปฏิบัติงานที่เกี่ยวข้องกับการทำธุรกรรมด้านสินเชื่อหรือการให้เงินกู้ และอื่น ๆ ให้เป็นไปตามที่กำหนดไว้ในระเบียบสหกรณ์

การให้เงินกู้แก่สหกรณ์อื่นนั้น คณะกรรมการดำเนินการจะพิจารณาให้กู้ได้ต่อเมื่อสหกรณ์มีเงินทุนเหลือจากการให้เงินกู้แก่สมาชิก สมาชิกสมทบ ตามระเบียบสหกรณ์ที่ได้รับความเห็นชอบจากนายทะเบียนสหกรณ์

สมาชิก สมาชิกสมทบ และสหกรณ์อื่นซึ่งประสงค์จะขอกู้เงินจากสหกรณ์ ต้องเสนอคำขอกู้ตามแบบและระเบียบสหกรณ์ที่กำหนดไว้

ข้อ 13 **วัตถุประสงค์แห่งเงินกู้** เงินกู้ซึ่งให้แก่สมาชิก สมาชิกสมทบ ไม่ว่าประเภทใด ๆ จะให้ได้แต่เฉพาะเพื่อการอันจำเป็นหรือมีประโยชน์ตามที่คณะกรรมการดำเนินการเห็นสมควร

ให้คณะกรรมการดำเนินการติดตาม สอดส่อง และกวดขันการใช้เงินกู้ของสมาชิก สมาชิกสมทบ ให้ตรงตามวัตถุประสงค์ที่ให้เงินกู้นั้น

ข้อ **14** **ประเภทแห่งเงินกู้** สหกรณ์อาจให้เงินกู้แก่สมาชิก สมาชิกสมทบ ได้ตามประเภทดังต่อไปนี้

(1) **เงินกู้เพื่อเหตุฉุกเฉิน** ในกรณีที่สมาชิก สมาชิกสมทบ มีเหตุฉุกเฉินหรือเหตุอันจำเป็นรีบด่วน และมีความประสงค์ขอกู้เงิน คณะกรรมการดำเนินการอาจให้เงินกู้เพื่อเหตุนั้นได้ตามระเบียบสหกรณ์

(2) **เงินกู้สามัญ** ในกรณีที่สมาชิกมีความประสงค์ขอกู้เงินสำหรับใช้จ่าย เพื่อการอันจำเป็นหรือมีประโยชน์ต่าง ๆ คณะกรรมการดำเนินการอาจพิจารณาให้เงินกู้สามัญแก่สมาชิกนั้นได้ตามระเบียบสหกรณ์

(3) **เงินกู้พิเศษ** ในกรณีที่สมาชิกมีความประสงค์ขอกู้เงินเพื่อส่งเสริมฐานะความมั่นคงหรือเพื่อการเคหะ หรือก่อประโยชน์งอกเงยแก่สมาชิก คณะกรรมการดำเนินการอาจให้เงินกู้พิเศษแก่สมาชิกได้ตามที่เห็นสมควร โดยผู้กู้ต้องระบุวัตถุประสงค์แต่ละอย่างของเงินกู้ประเภทนี้ ตลอดจนเงื่อนไขและวิธีการ และต้องมีหลักประกันตามที่กำหนดไว้ในระเบียบสหกรณ์ สำหรับสมาชิกสมทบ สามารถกู้เงินพิเศษได้ตามที่กำหนดไว้ในระเบียบสหกรณ์

ข้อ 15 **ดอกเบี้ยเงินกู้** ให้สหกรณ์เรียกดอกเบี้ยเงินกู้ในอัตราตามที่กำหนดไว้ในระเบียบสหกรณ์

ข้อ 16 **การควบคุมหลักประกันและการเรียกคืนเงินกู้** ให้คณะกรรมการดำเนินการตรวจตราควบคุมให้เงินกู้ทุกรายมีหลักประกันตามที่กำหนดไว้ในระเบียบสหกรณ์ และเมื่อคณะกรรมการดำเนินการเห็นว่าหลักประกันสำหรับเงินกู้รายใดบกพร่องผู้กู้จะต้องจัดการแก้ไขให้คืนดีภายในระยะเวลาที่คณะกรรมการดำเนินการกำหนด

ในกรณีอย่างหนึ่งอย่างใดดังต่อไปนี้ให้ถือว่าเงินกู้ไม่ว่าประเภทใด ๆ เป็นอันถึงกำหนดส่งคืนโดยสิ้นเชิง พร้อมทั้งดอกเบี้ยในทันที โดยมิพักต้องคำนึงถึงกำหนดเวลาที่ให้ไว้ และให้คณะกรรมการดำเนินการจัดการเรียกคืนโดยมิชักช้า

(1) เมื่อสมาชิก สมาชิกสมทบ ผู้กู้ออกจากสหกรณ์ไม่ว่าเพราะเหตุใด ๆ

(2) เมื่อปรากฏต่อคณะกรรมการดำเนินการว่าผู้กู้นำเงินกู้ไปใช้ผิดวัตถุประสงค์ที่ให้เงินกู้นั้น

(3) เมื่อคณะกรรมการดำเนินการเห็นว่าหลักประกันสำหรับเงินกู้รายใดเกิดบกพร่องและผู้กู้ มิได้จัดการแก้ไขให้คืนดีภายในระยะเวลาที่คณะกรรมการดำเนินการกำหนด

(4) เมื่อผู้กู้ค้างส่งเงินงวดชำระหนี้ไม่ว่าต้นเงินหรือดอกเบี้ยติดต่อกันเป็นเวลาถึงสามงวด

ในกรณีที่ผู้ค้ำประกันจะต้องรับผิดชำระหนี้แทนผู้กู้ตามที่กล่าวในวรรคก่อน และไม่สามารถชำระหนี้นั้นโดยสิ้นเชิงได้ เมื่อผู้ค้ำประกันร้องขอ คณะกรรมการดำเนินการอาจผ่อนผันให้ผู้ค้ำประกันชำระเป็นงวดรายเดือนจนครบจำนวนเงินกู้ แต่ทั้งนี้ต้องไม่เกินจำนวนงวดสูงสุดสำหรับเงินกู้ประเภทนั้น ๆ

ข้อ 17 **ความผูกพันของผู้กู้และผู้ค้ำประกัน** ผู้กู้หรือผู้ค้ำประกันต้องรับผูกพันว่า ถ้าตนประสงค์จะขอโอนหรือย้าย หรือลาออกราชการ หรืองานประจำตามข้อ 33 (3) จะต้องแจ้งเป็นหนังสือให้สหกรณ์ทราบและจัดการชำระหนี้สินซึ่งตนมีอยู่ต่อสหกรณ์ให้เสร็จสิ้นเสียก่อน เว้นแต่กรณีที่ยังคงเป็นสมาชิกอยู่ตามข้อ 45

**การฝากหรือการลงทุนของสหกรณ์**

ข้อ 18 **การฝากหรือการลงทุนของสหกรณ์** เงินสหกรณ์อาจนำไปฝากหรือลงทุนได้ตามกฎหมาย
ว่าด้วยสหกรณ์ และตามที่คณะกรรมการพัฒนาการสหกรณ์แห่งชาติกำหนด โดยรวมทั้งที่กำหนดไว้ในข้อ 4

การนำเงินไปฝากหรือลงทุน จะกระทำได้ต่อเมื่อสหกรณ์มีเงินทุนเหลือจากการให้เงินกู้แก่สมาชิก สมาชิกสมทบ ทั้งนี้ ให้คำนึงถึงความมั่นคงและประโยชน์สูงสุดที่สหกรณ์ สมาชิก และสมาชิกสมทบ จะได้รับ

ข้อ 19 **วงเงินการกู้ยืมหรือการค้ำประกัน** ให้ที่ประชุมใหญ่อาจกำหนดวงเงินการกู้ยืมหรือการค้ำประกันสำหรับปีหนึ่ง ๆ ไว้ตามที่จำเป็นและสมควรแก่การดำเนินงาน วงเงินซึ่งกำหนดดังว่านี้ต้องเป็นไปตามที่กฎหมายว่าด้วยสหกรณ์กำหนดไว้ และได้รับความเห็นชอบจากนายทะเบียนสหกรณ์

ถ้าที่ประชุมใหญ่ยังมิได้กำหนด หรือนายทะเบียนสหกรณ์ยังมิได้ให้ความเห็นชอบวงเงินกู้ยืมหรือ การค้ำประกันสำหรับปีใด ก็ให้ใช้วงเงินกู้ยืมหรือการค้ำประกันสำหรับปีก่อนไปพลาง แต่ต้องไม่เกินหนึ่งร้อยห้าสิบวันนับแต่วันสิ้นปีทางบัญชีของสหกรณ์

**การกู้ยืมเงินหรือการค้ำประกัน**

ข้อ 20 **การกู้ยืมเงินหรือการค้ำประกัน** หากทุนดำเนินงานมีไม่เพียงพอ และมีความจำเป็นที่ต้องหาทุนมาใช้ในการดำเนินงานตามวัตถุประสงค์ สหกรณ์อาจกู้ยืมเงิน ออกตั๋วสัญญาใช้เงิน หรือโดยวิธีอื่นใดได้ตามที่คณะกรรมการดำเนินการเห็นสมควร

ทั้งนี้ จะต้องอยู่ภายในวงเงินการกู้ยืมหรือการค้ำประกันประจำปีตามข้อ 19

**การเงินและการบัญชีของสหกรณ์**

ข้อ 21 **การลงลายมือชื่อแทนสหกรณ์** การลงลายมือชื่อเพื่อให้มีผลผูกพันต่อสหกรณ์ในกิจการของสหกรณ์ เว้นแต่จะกำหนดไว้เป็นพิเศษตามข้อบังคับนี้ ให้ปฏิบัติดังนี้

(1) หนังสือกู้ยืมซึ่งสหกรณ์เป็นผู้กู้ยืม การเบิกหรือรับเงินกู้ การจำนองซึ่งสหกรณ์เป็นผู้จำนอง และการถอนเงินฝากของสหกรณ์ รวมทั้งการทำนิติกรรมต่าง ๆ ในกิจการของสหกรณ์จะต้องลงลายมือชื่อของประธานกรรมการ หรือรองประธานกรรมการ หรือเลขานุการ หรือเหรัญญิก หรือกรรมการดำเนินการผู้ที่คณะกรรมการดำเนินการมอบหมายหรือผู้จัดการรวมเป็นสองคน

(2) การรับฝากเงิน จ่ายคืนเงินฝากของสมาชิก สมาชิกสมทบ ใบรับเงิน และเอกสารทั้งปวง นอกจากที่กล่าวไว้ใน (1) จะต้องลงลายมือชื่อของผู้จัดการ หรือผู้ที่ได้รับมอบหมาย โดยผู้ที่ได้รับมอบหมายต้องมีตำแหน่งไม่ต่ำกว่าระดับหัวหน้าฝ่าย

อนึ่ง ในหนังสือกู้ยืมซึ่งสหกรณ์เป็นผู้กู้ยืม ใบรับเงิน และตั๋วสัญญาใช้เงิน ของสหกรณ์นั้น ต้องประทับตราของสหกรณ์เป็นสำคัญ

 ข้อ 22 **การเงินของสหกรณ์** คณะกรรมการดำเนินการต้องดำเนินการในทางอันสมควรเพื่อให้การเงินของสหกรณ์เป็นไปโดยเรียบร้อยและเกิดประโยชน์แก่สหกรณ์ ซึ่งรวมทั้งในข้อต่อไปนี้

(1) การรับจ่ายและเก็บรักษาเงินของสหกรณ์ให้เป็นไปตามที่กำหนดไว้ในระเบียบของสหกรณ์

(2) การรับจ่ายเงินของสหกรณ์ต้องกระทำที่สำนักงานของสหกรณ์เท่านั้น เว้นแต่มีกรณีอันจำเป็นที่ไม่อาจปฏิบัติได้ ให้คณะกรรมการดำเนินการพิจารณากำหนดวิธีปฏิบัติได้ตามสมควร

ข้อ 23 **การบัญชีของสหกรณ์** ให้คณะกรรมการดำเนินการ มีหน้าที่ ทำบัญชีตามแบบ และรายการที่นายทะเบียนสหกรณ์กำหนด และเก็บรักษาบัญชีและเอกสารประกอบการลงบัญชีไว้ที่สำนักงานสหกรณ์ภายในระยะเวลาที่นายทะเบียนสหกรณ์กำหนด

ให้บันทึกรายการในบัญชีเกี่ยวกับกระแสเงินสดของสหกรณ์ในวันที่เกิดเหตุนั้น สำหรับเหตุอื่นที่ไม่เกี่ยวกับกระแสเงินสดให้บันทึกรายการในสมุดบัญชีภายในสามวันนับแต่วันที่มีเหตุอันจะต้องบันทึกรายการนั้น และการลงบัญชีต้องมีเอกสารประกอบการลงบัญชีที่สมบูรณ์โดยครบถ้วน

ให้สหกรณ์จัดทำงบการเงินประจำปีทุกรอบปีทางบัญชีของสหกรณ์ ซึ่งต้องมีรายการแสดงสินทรัพย์ หนี้สิน และทุนของสหกรณ์ กับทั้งบัญชีกำไรขาดทุนตามแบบที่นายทะเบียนสหกรณ์กำหนด

วันสิ้นปีทางบัญชีให้สิ้นสุด ณ วันที่ 31 ธันวาคม ของทุกปี

ข้อ 24 **การเสนองบการเงินประจำปีต่อที่ประชุมใหญ่** คณะกรรมการดำเนินการต้องนำเสนองบการเงินประจำปีซึ่งผู้สอบบัญชีได้ตรวจสอบแล้วเพื่ออนุมัติในที่ประชุมใหญ่ภายในหนึ่งร้อยห้าสิบวันนับแต่วันสิ้นปีทางบัญชี

คณะกรรมการดำเนินการจัดทำรายงานประจำปีแสดงผลการดำเนินงานของสหกรณ์เสนอต่อที่ประชุมใหญ่ในคราวที่เสนองบการเงินประจำปี และให้ส่งสำเนารายงานประจำปีและงบการเงินประจำปีไปยังนายทะเบียนสหกรณ์ภายในสามสิบวันนับแต่วันที่มีการประชุมใหญ่

อนึ่งสหกรณ์ต้องเก็บรักษารายงานประจำปีแสดงผลการดำเนินงานของสหกรณ์และงบการเงินประจำปี พร้อมทั้งข้อบังคับ ระเบียบ และกฎหมายว่าด้วยสหกรณ์ไว้ ณ สำนักงานของสหกรณ์เพื่อให้สมาชิก สมาชิกสมทบ ขอตรวจดูได้โดยไม่ต้องเสียค่าธรรมเนียม หรือนำรายละเอียดดังกล่าวแสดงในเว็บไซต์สหกรณ์

ข้อ 25 **ทะเบียนและเอกสารของสหกรณ์** สหกรณ์ต้องจัดทำทะเบียนสมาชิก สมาชิกสมทบ ทะเบียนหุ้น ซึ่งทะเบียนดังกล่าวอย่างน้อยต้องมีชื่อ เลขบัตรประจำตัวประชาชน สัญชาติ ที่อยู่ของสมาชิก และรายการเกี่ยวกับการถือหุ้นของสมาชิก และจัดทำสมุดรายงานการประชุมใหญ่ การประชุมคณะกรรมการดำเนินการ การประชุมคณะกรรมการอื่น ตลอดจนทะเบียนอื่น ๆ ตามที่คณะกรรมการดำเนินการเห็นสมควร

ให้สหกรณ์รายงานการเปลี่ยนแปลงรายการในทะเบียนสมาชิก สมาชิกสมทบ หรือทะเบียนหุ้นต่อ นายทะเบียนสหกรณ์ภายในสามสิบวันนับแต่วันสิ้นปีทางบัญชี

สมาชิก สมาชิกสมทบ อาจขอตรวจดูเอกสารดังกล่าวในวรรคก่อนได้ ณ สำนักงานของสหกรณ์ในระหว่างเวลาทำงาน แต่จะดูบัญชีหรือทะเบียนเกี่ยวกับเงินค่าหุ้น เงินฝาก หรือเงินกู้ของสมาชิก สมาชิกสมทบรายอื่นไม่ได้ นอกจากจะได้รับความยินยอมเป็นหนังสือของสมาชิก สมาชิกสมทบ รายนั้น และได้รับอนุญาตจากผู้จัดการก่อน

**การตรวจสอบบัญชีและการกำกับดูแลสหกรณ์**

ข้อ 26 **การตรวจสอบบัญชี** บัญชีของสหกรณ์นั้นต้องได้รับการตรวจสอบอย่างน้อยปีละหนึ่งครั้งตามมาตรฐานการสอบบัญชีที่รับรองทั่วไป ให้กรมตรวจบัญชีสหกรณ์เป็นผู้สอบบัญชีของสหกรณ์ ในการนี้กรมตรวจบัญชี สหกรณ์อาจแต่งตั้งผู้สอบบัญชีรับอนุญาต หรือบุคคลอื่นเป็นผู้สอบบัญชีของสหกรณ์ตามขนาดของสหกรณ์ก็ได้ ทั้งนี้ ตามระเบียบที่อธิบดีกรมตรวจบัญชีสหกรณ์กำหนด

การสอบบัญชีนั้น ให้ปฏิบัติตามมาตรฐานการสอบบัญชีและตามระเบียบที่อธิบดีกรมตรวจบัญชีสหกรณ์กำหนด

ข้อ 27 **การกำกับดูแลสหกรณ์** คณะกรรมการดำเนินการ คณะกรรมการอื่น คณะอนุกรรมการ ผู้ตรวจสอบกิจการ ผู้จัดการ เจ้าหน้าที่ สมาชิกสหกรณ์ หรือบุคคลที่เกี่ยวข้องกับสหกรณ์ ซึ่งได้รับคำสั่งจากนายทะเบียนสหกรณ์ รองนายทะเบียนสหกรณ์ ผู้ตรวจการสหกรณ์ ผู้สอบบัญชี หรือพนักงานเจ้าหน้าที่ซึ่งนายทะเบียนสหกรณ์มอบหมาย ให้ชี้แจงข้อเท็จจริงเกี่ยวกับกิจการของสหกรณ์หรือให้ส่งเอกสารเกี่ยวกับการดำเนินงานหรือรายงานการประชุม หรือเข้ามาตรวจสอบในสำนักงานของสหกรณ์ระหว่างเวลาทำงานของสหกรณ์

ให้ผู้ซึ่งเกี่ยวข้องตามความในวรรคแรกปฏิบัติตามคำสั่งและอำนวยความสะดวกให้ ความช่วยเหลือ รวมทั้งให้คำชี้แจงตามสมควร

ข้อ 28 **การส่งรายการหรือรายงาน** สหกรณ์ต้องส่งรายการหรือรายงานเกี่ยวกับกิจการของสหกรณ์ต่อหน่วยงานที่กำกับดูแล ตามแบบรายการและระยะเวลาที่หน่วยงานนั้นกำหนด หรือตามที่กฎหมายกำหนดไว้

**กำไรสุทธิประจำปี**

ข้อ 29 **การจัดสรรกำไรสุทธิประจำปี** เมื่อสิ้นปีทางบัญชีและได้ปิดบัญชีตามมาตรฐานการสอบบัญชีที่รับรองโดยทั่วไปและระเบียบนายทะเบียนสหกรณ์แล้ว ปรากฏว่าสหกรณ์มีกำไรสุทธิ ให้จัดสรรเป็นทุนสำรองไม่น้อยกว่าร้อยละสิบของกำไรสุทธิ และเป็นค่าบำรุงสันนิบาตสหกรณ์แห่งประเทศไทยตามอัตราที่กำหนดในกฎกระทรวง

กำไรสุทธิประจำปีที่เหลือจากการจัดสรรตามความในวรรคก่อนนั้น ที่ประชุมใหญ่อาจจะจัดสรรได้ดังต่อไปนี้

(1) เป็นเงินปันผลตามหุ้นที่ชำระแล้วให้แก่สมาชิก สมาชิกสมทบ แต่ต้องไม่เกินอัตราที่กำหนดในกฎกระทรวง โดยคิดให้ตามส่วนแห่งระยะเวลา อนึ่ง ถ้าสหกรณ์ถอนทุนรักษาระดับอัตราเงินปันผลตาม (4) ออกจ่ายเป็นเงินปันผลสำหรับปีใดด้วยจำนวนเงินปันผลทั้งสิ้นที่จ่ายสำหรับปีนั้นก็ต้องไม่เกินอัตราดังกล่าว ในการคำนวณเงินปันผลตามหุ้นให้ถือว่าหุ้นที่สมาชิก สมาชิกสมทบ ได้ชำระต่อสหกรณ์ภายในวันที่สิบของเดือน มีระยะเวลาสำหรับคำนวณเงินปันผลตั้งแต่เดือนนั้น ส่วนหุ้นที่สมาชิก สมาชิกสมทบ ชำระต่อสหกรณ์หลังวันที่สิบของเดือน สหกรณ์จะคิดเงินปันผลให้ตั้งแต่เดือนถัดไป

(2) เป็นเงินเฉลี่ยคืนให้แก่สมาชิก สมาชิกสมทบ ตามส่วนธุรกิจที่สมาชิก สมาชิกสมทบ ได้ทำไว้กับสหกรณ์ในระหว่างปี เว้นแต่สมาชิก สมาชิกสมทบ ที่ผิดนัดการชำระหนี้สหกรณ์มิให้ได้รับเงินเฉลี่ยคืนสำหรับปีนั้น

(3) เป็นเงินโบนัสแก่คณะกรรมการดำเนินการและเจ้าหน้าที่ของสหกรณ์ไม่เกินร้อยละสิบของกำไรสุทธิ

(4) เป็นทุนรักษาระดับอัตราเงินปันผลไม่เกินร้อยละสองแห่งทุนเรือนหุ้นของสหกรณ์ตามที่มีอยู่ในวันสิ้นปีนั้น ทุนรักษาระดับอัตราเงินปันผลนี้จะถอนได้โดยมติแห่งที่ประชุมใหญ่เพื่อจ่ายเป็นเงินปันผลตามหุ้น ตาม (1) และห้ามจ่ายทุนนี้หากสหกรณ์ขาดทุนอันเกิดจากเหตุทุจริต

(5) เป็นทุนเพื่อการศึกษาอบรมทางสหกรณ์ไม่เกินร้อยละสิบของกำไรสุทธิ ตามระเบียบสหกรณ์

(6) เป็นทุนสาธารณประโยชน์ไม่เกินร้อยละสิบของกำไรสุทธิ ตามระเบียบสหกรณ์

(7) เป็นทุนสวัสดิการหรือการสงเคราะห์ตามสมควรแก่สมาชิก และครอบครัวสมาชิกไม่เกินร้อยละสิบของกำไรสุทธิ ตามระเบียบสหกรณ์

(8) เป็นทุนเพื่อจัดตั้งสำนักงานสหกรณ์

(9) กำไรสุทธิส่วนที่เหลือ ให้จัดสรรเป็นทุนสำรองทั้งสิ้น

**ทุนสำรอง**

ข้อ 30 **ที่มาแห่งทุนสำรอง** นอกจากจัดสรรจากกำไรสุทธิตามข้อ 29 แล้ว บรรดาเงินอุดหนุนหรือทรัพย์สินที่มีผู้ยกให้แก่สหกรณ์ ถ้าผู้ยกให้มิได้กำหนดว่าให้ใช้เพื่อการใด ให้จัดสรรเงินอุดหนุนหรือทรัพย์สินนั้นเป็นทุนสำรองของสหกรณ์

อนึ่ง จำนวนเงินซึ่งสหกรณ์พึงจ่ายแก่บุคคลใดก็ตาม ถ้าไม่มีการเรียกร้องจนพ้นกำหนดอายุความ ก็ให้สมทบจำนวนเงินนั้นเป็นทุนสำรอง

กำไรสุทธิประจำปีของสหกรณ์ซึ่งคณะกรรมการดำเนินการเสนอแนะให้ที่ประชุมใหญ่จัดสรรตามข้อ 29 หากที่ประชุมใหญ่พิจารณาแล้วเห็นว่ารายการใดไม่สมควรจัดสรรหรือตัดจำนวนให้น้อยลงก็ดี ยอดเงินจำนวนดังกล่าวให้สมทบเป็นทุนสำรองทั้งสิ้น

ข้อ 31 **สภาพแห่งทุนสำรอง** ทุนสำรองย่อมเป็นของสหกรณ์โดยส่วนรวม สมาชิก สมาชิกสมทบ จะแบ่งปันกันไม่ได้ หรือจะเรียกร้องแม้ส่วนใดส่วนหนึ่งก็ไม่ได้

ทุนสำรองจะนำมาใช้เพื่อชดเชยการขาดทุนอันหากบังเกิดขึ้น หรือเพื่อจัดสรรเข้าบัญชีทุนสำรองให้แก่สหกรณ์ใหม่ที่ได้จดทะเบียนแบ่งแยกจากสหกรณ์เดิม

**หมวด 5**

**สมาชิก**

ข้อ 32 **สมาชิก** สมาชิก คือ ผู้ได้รับการพิจารณาเข้าเป็นสมาชิกตามข้อบังคับที่ได้ลงลายมือชื่อในทะเบียนสมาชิกและได้ชำระค่าธรรมเนียมแรกเข้าและค่าหุ้นตามจำนวนที่ถือครบถ้วนแล้ว

ข้อ 33 **คุณสมบัติของสมาชิก** สมาชิกต้องมีคุณสมบัติดังนี้

(1) มีสัญชาติไทย และเป็นผู้เห็นชอบในวัตถุประสงค์ของสหกรณ์

(2) เป็นผู้บรรลุนิติภาวะ

(3) ปฏิบัติหน้าที่อย่างหนึ่งอย่างใดในจังหวัดสงขลา ดังต่อไปนี้

(ก) เป็นข้าราชการครู หรือบุคลากรทางการศึกษา หรือลูกจ้างประจำ หรือพนักงานราชการในสถานศึกษาหรือส่วนราชการในสังกัดกระทรวงศึกษาธิการ

(ข) เป็นข้าราชการพลเรือนในสถาบันอุดมศึกษา หรือพนักงานมหาวิทยาลัย หรือพนักงานราชการ หรือลูกจ้างประจำในสังกัดสถาบันอุดมศึกษา

(ค) เป็นข้าราชการ หรือพนักงาน หรือลูกจ้างประจำในสถานศึกษา หรือสำนักหรือกองหรือฝ่ายการศึกษาในสังกัดองค์กรปกครองส่วนท้องถิ่น

(ง) เป็นผู้รับใบอนุญาตให้จัดตั้งโรงเรียน ผู้จัดการ ผู้อำนวยการ ครู หรือเจ้าหน้าที่ประจำของสถานศึกษาเอกชนในสังกัดกระทรวงศึกษาธิการ

(จ) เป็นเจ้าหน้าที่ประจำของสหกรณ์หรือสมาคมฌาปนกิจสงเคราะห์ของสมาชิกสหกรณ์

(4) เป็นผู้มีความประพฤติและนิสัยดีงาม

(5) มิได้เป็นสมาชิกในสหกรณ์ออมทรัพย์อื่นที่มีวัตถุประสงค์ในการให้กู้ยืมเงิน

ข้อ 34 **การเข้าเป็นสมาชิก** ให้ดำเนินการดังนี้

(1) ผู้ประสงค์สมัครเข้าเป็นสมาชิกต้องยื่นใบสมัครพร้อมลงลายมือชื่อถึงสหกรณ์ตามแบบที่กำหนดไว้ โดยแนบหลักฐานส่งพร้อมใบสมัคร ดังนี้

(ก) ข้าราชการทุกประเภท แนบสำเนาใบ ก.พ.7

(ข) ลูกจ้างประจำที่สังกัดสถานศึกษาหรือส่วนราชการหรือสถาบันอุดมศึกษาหรือองค์กรปกครองส่วนท้องถิ่น แนบสำเนาคำสั่งแต่งตั้ง

(ค) พนักงานราชการ หรือพนักงานมหาวิทยาลัยแนบสำเนาสัญญาจ้างการทำงาน

(ง) ครูและบุคลากรทางการศึกษาโรงเรียนเอกชน แนบสำเนาสมุดประจำตัวครูหรือบุคลากรทางการศึกษา และหรือหนังสือบรรจุครูหรือบุคลากรทางการศึกษาให้ปฏิบัติหน้าที่โดยประทับตราของโรงเรียน

(2) ให้คณะกรรมการดำเนินการตรวจสอบคุณสมบัติและอนุมัติรับเป็นสมาชิก การตรวจสอบคุณสมบัติและการพิจารณาให้เป็นไปตามระเบียบสหกรณ์

(3) ให้ผู้ที่ได้รับการอนุมัติรับเข้าเป็นสมาชิกเข้าร่วมการปฐมนิเทศตามวิธีการที่สหกรณ์กำหนด

(4) ให้ผู้ผ่านการปฐมนิเทศลงลายมือชื่อในทะเบียนสมาชิก กับชำระค่าธรรมเนียมแรกเข้า และค่าหุ้นตามที่จะถือครบถ้วน จึงถือว่าได้สิทธิในฐานะสมาชิก

ถ้าคณะกรรมการดำเนินการไม่ยอมรับผู้สมัครเข้าเป็นสมาชิกด้วยเหตุใด ๆ เมื่อผู้สมัครร้องขอให้คณะกรรมการดำเนินการนำเรื่องเสนอที่ประชุมใหญ่เพื่อวินิจฉัยชี้ขาด มติแห่งที่ประชุมใหญ่ให้รับเข้าเป็นสมาชิก ในกรณีดังว่านี้ ให้ถือเสียงไม่น้อยกว่าสองในสามของผู้แทนสมาชิกซึ่งมาประชุม

**ข้อ 35** **ค่าธรรมเนียมแรกเข้าและการถือหุ้น** ผู้เข้าเป็นสมาชิกต้องชำระค่าธรรมเนียมแรกเข้า และต้องถือหุ้น ดังนี้

(1)ผู้เข้าเป็นสมาชิกต้องชำระค่าธรรมเนียมแรกเข้าให้แก่สหกรณ์คนละหนึ่งร้อยบาท ค่าธรรมเนียมแรกเข้านี้ให้ถือว่าเป็นรายได้ของสหกรณ์จะเรียกคืนไม่ได้

(2) สมาชิกแต่ละรายจะต้องถือหุ้นในสหกรณ์อย่างน้อยหนึ่งหุ้น แต่ไม่เกินหนึ่งในห้าของหุ้นที่ชำระแล้วทั้งหมด โดยต้องชำระหุ้นเป็นรายเดือน ๆ ละไม่น้อยกว่าหนึ่งพันบาท ซึ่งจะขอซื้อหุ้นเพิ่มขึ้นอีกเมื่อใดก็ย่อมทำได้ และเมื่อได้ชำระเงินค่าหุ้นเป็นจำนวนเงินไม่น้อยกว่าสามแสนบาทจะงดชำระเงินค่าหุ้นรายเดือนหรือลดจำนวนการถือหุ้นรายเดือนลงก็ได้ แต่จะกระทำได้ต่อเมื่อมีหนี้สินไม่เกินค่าหุ้น โดยแจ้งความจำนงเป็นหนังสือต่อคณะกรรมการดำเนินการ

(3) คณะกรรมการดำเนินการอาจพิจารณางดหรือลดเก็บค่าหุ้นรายเดือนหรืองดการซื้อหุ้นเพิ่มของสมาชิกได้ แม้ว่าจะมีการชำระเงินค่าหุ้นเป็นจำนวนเงินไม่ถึงสามแสนบาท หรือในขณะที่มีหนี้สินเกินค่าหุ้น โดยขึ้นอยู่กับสถานะทางการเงินของสหกรณ์

ข้อ 36 **สิทธิและหน้าที่ในฐานะสมาชิก** ผู้เข้าเป็นสมาชิกต้องชำระค่าธรรมเนียมแรกเข้าและค่าหุ้นตามจำนวนที่จะถือครบถ้วนแล้วจะถือว่าได้สิทธิและมีหน้าที่ในฐานะสมาชิกดังนี้

(1) สิทธิของสมาชิกมีดังนี้

(ก) เข้าประชุมใหญ่เพื่อเสนอความคิดเห็นหรือออกเสียงลงคะแนนในฐานะผู้แทนสมาชิก

(ข) เข้าชื่อเรียกประชุมใหญ่วิสามัญในฐานะผู้แทนสมาชิก

(ค) เสนอหรือได้รับเลือกตั้งเป็นกรรมการดำเนินการสหกรณ์หรือผู้ตรวจสอบกิจการสหกรณ์

(ง) ได้รับบริการทางธุรกิจและทางวิชาการจากสหกรณ์

(จ) สิทธิอื่น ๆ ที่กำหนดไว้ในข้อบังคับและระเบียบของสหกรณ์

(2) หน้าที่ของสมาชิก มีดังนี้

(ก) ปฏิบัติตามกฎหมาย ระเบียบ ข้อบังคับ มติ และประกาศสหกรณ์

(ข) เข้าประชุมทุกครั้งที่สหกรณ์นัดหมาย

(ค) ส่งเสริมสนับสนุนกิจการของสหกรณ์ เพื่อให้สหกรณ์เป็นองค์กรที่เข้มแข็ง

(ง) สอดส่องดูแลกิจการของสหกรณ์

(จ) ร่วมมือกับคณะกรรมการดำเนินการเพื่อพัฒนาสหกรณ์ให้เจริญรุ่งเรือง และมั่นคง

ข้อ 37 **สมาชิกย้ายสังกัด** สมาชิกที่ย้ายหรือโอนไปปฏิบัติงานในสังกัดอื่นและประสงค์จะสมัครเข้าเป็นสมาชิกของสหกรณ์ออมทรัพย์ซึ่งตั้งขึ้นในสังกัดนั้น หากสหกรณ์นั้นมีข้อบังคับให้รับเข้าเป็นสมาชิกได้และคณะกรรมการดำเนินการได้มีมติให้รับเข้าเป็นสมาชิกแล้ว ถ้าสมาชิกนั้นมีความประสงค์จะให้โอนเงินค่าหุ้นและเงินกู้ที่ตนมีอยู่ในสหกรณ์นี้ไปยังสหกรณ์ที่ตนได้ไปเข้าเป็นสมาชิกใหม่ สหกรณ์ก็จะจัดการโอนเงินค่าหุ้น และเงินกู้ที่สมาชิกนั้นมีอยู่ต่อสหกรณ์ให้ตามวิธีการที่ได้กำหนดไว้ในระเบียบสหกรณ์

ข้อ 38 **การรับโอนสมาชิกสหกรณ์อื่น** สมาชิกสหกรณ์ออมทรัพย์อื่นซึ่งย้ายหรือโอนมาปฏิบัติงานในสังกัดตามข้อ 33(3) หรือสมาชิกสหกรณ์ออมทรัพย์อื่นที่ปฏิบัติงานในสังกัดตามข้อ 33(3) หากประสงค์จะสมัครเข้าเป็นสมาชิกให้ยื่นใบสมัครถึงสหกรณ์ เมื่อได้ปฏิบัติตามข้อกำหนดในข้อ 34 ครบถ้วนแล้วก็จะได้สิทธิในฐานะสมาชิกตามข้อ 36 ทั้งนี้ เมื่อสหกรณ์ที่ตนเป็นสมาชิกอยู่เดิมได้โอนเงินค่าหุ้นให้สหกรณ์เสร็จสิ้นแล้ว

การรับโอนเงินค่าหุ้นและการปฏิบัติเกี่ยวกับหนี้สินที่มีอยู่ในสหกรณ์เดิมนั้น ให้เป็นไปตามที่กำหนดไว้ในระเบียบสหกรณ์

ข้อ 39 **การเปลี่ยนแปลงชื่อ ชื่อสกุล คำนำหน้าชื่อและที่อยู่** สมาชิกคนใดมีการเปลี่ยนแปลงชื่อ ชื่อสกุล คำนำหน้าชื่อและที่อยู่ ต้องแจ้งให้สหกรณ์ทราบภายในสิบห้าวันนับแต่วันที่มีการเปลี่ยนแปลง

**การตั้งผู้รับโอนประโยชน์**

ข้อ 40 **การตั้งผู้รับโอนประโยชน์** สมาชิกต้องทำหนังสือตั้งบุคคลหนึ่งหรือหลายคนเป็นผู้รับโอนประโยชน์ในเงินค่าหุ้น เงินฝาก หรือเงินอื่นใดจากสหกรณ์เมื่อตนถึงแก่ความตาย โดยมอบไว้แก่สหกรณ์เป็นหลักฐาน หนังสือตั้งผู้รับโอนประโยชน์ดังว่านี้ ให้ทำตามแบบที่สหกรณ์กำหนด

ถ้าสมาชิกประสงค์จะเพิกถอน หรือเปลี่ยนแปลงการตั้งผู้รับโอนประโยชน์ที่ได้ทำไว้แล้วก็ต้องทำเป็นหนังสือตามแบบในวรรคก่อนมอบให้สหกรณ์ถือไว้

เมื่อสมาชิกตาย ให้สหกรณ์แจ้งให้ผู้รับโอนประโยชน์ตามความในวรรคก่อนทราบ สหกรณ์จะจ่าย ค่าหุ้น เงินฝาก หรือเงินอื่นใดที่สมาชิกนั้นมีอยู่ในสหกรณ์คืนให้แก่ผู้รับโอนประโยชน์ที่ได้ตั้งไว้ หรือถ้ามิได้ตั้งไว้ ก็คืนให้แก่บุคคลที่ได้นำหลักฐานมาแสดงให้เป็นที่พอใจคณะกรรมการดำเนินการว่าเป็นทายาทผู้มีสิทธิได้รับเงินจำนวนดังกล่าวนั้น ทั้งนี้ ตามข้อกำหนดในข้อ 46 และข้อ 47

ให้ผู้รับโอนประโยชน์ตามความในวรรคแรก ยื่นคำขอรับเงินผลประโยชน์ต่อสหกรณ์ภายในกำหนดหนึ่งปีนับแต่วันที่สมาชิกตายหรือได้รับแจ้งจากสหกรณ์ โดยให้แนบสำเนามรณบัตรหรือคำสั่งศาลแสดงว่าสมาชิกนั้น ๆ ได้ถึงแก่ความตายไปประกอบการพิจารณาด้วย เมื่อคณะกรรมการดำเนินการได้พิจารณาและอนุมัติแล้ว สหกรณ์จะจ่ายเงินผลประโยชน์ดังกล่าวภายในสี่สิบห้าวัน ในกรณีผู้มีสิทธิรับเงินผลประโยชน์ไม่ยื่นคำขอรับเงินผลประโยชน์ หรือผู้ที่มีชื่อเป็นผู้รับโอนประโยชน์ที่สมาชิกได้จัดทำให้สหกรณ์ถือไว้ไม่มีตัวอยู่ก็ดี เมื่อพ้นกำหนดอายุความฟ้องคดีให้สหกรณ์โอนจำนวนเงินดังกล่าวไปสมทบเป็นทุนสำรองของสหกรณ์ทั้งสิ้น

ทุนเรือนหุ้นและเงินสงเคราะห์สวัสดิการต่าง ๆ ที่สมาชิกจะได้รับจากสหกรณ์ มิใช่มรดก แต่เงินฝากของสมาชิกถือว่าเป็นมรดก

ข้อ 41 **การขาดจากสมาชิกภาพ** สมาชิกย่อมขาดจากสมาชิกภาพเพราะเหตุใด ๆ ดังต่อไปนี้

(1) ตาย

(2) ลาออก

(3) เป็นคนไร้ความสามารถ หรือเสมือนไร้ความสามารถ

(4) ต้องคำพิพากษาให้ล้มละลาย

(5) ถูกออกจากราชการหรืองานประจำ โดยมีความผิดถึงขั้นไล่ออก

(6) ถูกให้ออกจากสหกรณ์

ข้อ 42 **การลาออกจากสหกรณ์**  สมาชิกผู้ไม่มีหนี้สินต่อสหกรณ์ในฐานะผู้กู้หรือผู้ค้ำประกันเงินกู้อาจขอลาออกจากสหกรณ์ได้โดยให้ดำเนินการ ดังนี้

(1) แสดงความจำนงเป็นหนังสือต่อคณะกรรมการดำเนินการ

(2) ให้คณะกรรมการดำเนินการ หรือผู้ที่คณะกรรมการดำเนินการมอบหมาย ทำการสอบสวนพิจารณา หากเห็นว่าเป็นการชอบด้วยข้อบังคับ ให้เสนอคณะกรรมการดำเนินการพิจารณาอนุมัติ จึงให้ถือว่าออกจากการเป็นสมาชิกได้

สมาชิกที่ลาออกจากสหกรณ์ เมื่อประสงค์จะสมัครเป็นสมาชิกอีก จะสมัครได้เมื่อพ้นระยะเวลาจากวันอนุมัติให้ลาออกไปแล้วไม่น้อยกว่าหนึ่งปี

ข้อ 43 **การให้ออกจากสหกรณ์** สมาชิกอาจถูกให้ออกจากสหกรณ์เพราะเหตุอย่างหนึ่งอย่างใดดังต่อไปนี้

 (1) ขาดชำระค่าหุ้นรายเดือนถึงสามงวดติดต่อกันหรือขาดชำระรวมถึงหกงวดในรอบปีทางบัญชี ทั้งนี้โดยมิได้รับอนุญาตจากคณะกรรมการดำเนินการ

(2) นำเงินกู้ไปใช้ผิดวัตถุประสงค์ให้เงินกู้นั้น

(3) ไม่จัดการแก้ไขหลักประกันสำหรับเงินกู้ที่เกิดบกพร่องให้คืนดีภายในระยะเวลาที่คณะกรรมการดำเนินการกำหนด

(4) ค้างส่งเงินงวดชำระหนี้ ไม่ว่าต้นเงินหรือดอกเบี้ยติดต่อกันเป็นเวลาถึงสามงวด

(5) ไม่ให้ข้อความจริงเกี่ยวกับหนี้สินของตนแก่สหกรณ์เมื่อสมัครเข้าเป็นสมาชิก หรือเมื่อจะก่อความผูกพันในหนี้สินต่อสหกรณ์ในฐานะผู้กู้หรือผู้ค้ำประกัน หรือเมื่อมีความผูกพันในหนี้สินต่อสหกรณ์อยู่แล้ว

(6) จงใจฝ่าฝืนไม่ปฏิบัติตามกฎหมาย ข้อบังคับ ระเบียบ มติ และประกาศสหกรณ์ หรือประพฤติการใด ๆ อันเป็นเหตุให้เห็นว่าไม่ซื่อสัตย์สุจริต แสดงตนเป็นปฏิปักษ์หรือทำให้เสื่อมเสียต่อสหกรณ์ไม่ว่าโดยประการใด ๆ

เมื่อคณะกรรมการดำเนินการได้สอบสวนพิจารณา หรือมีเอกสารหลักฐานและพฤติกรรมการกระทำเป็นที่ประจักษ์แล้วว่า สมาชิกมีเหตุใด ๆ ดังกล่าวข้างต้น และคณะกรรมการดำเนินการได้ลงมติให้สมาชิกออกโดยคะแนนเสียงไม่น้อยกว่าสองในสามแห่งจำนวนกรรมการดำเนินการผู้มาประชุม ก็เป็นอันถือว่าสมาชิกนั้นถูกให้ออกจากสหกรณ์

สมาชิกที่ถูกให้ออกจากสหกรณ์มีสิทธิยื่นอุทธรณ์ต่อที่ประชุมใหญ่ โดยให้ยื่นอุทธรณ์ต่อผู้ตรวจสอบกิจการหรือคณะผู้ตรวจสอบกิจการภายในหกสิบวันนับแต่วันที่ได้รับแจ้งให้ออกจากสหกรณ์ คำวินิจฉัยของที่ประชุมใหญ่ให้เป็นที่สุด และสมาชิกที่ถูกให้ออกจากสหกรณ์ หากประสงค์จะสมัครอีกจะสมัครได้เมื่อพ้นระยะเวลาจากวันอนุมัติให้ออกไปแล้วไม่น้อยกว่าสองปี

ข้อ 44 **การถอนชื่อสมาชิกออกจากทะเบียนสมาชิก**  ในกรณีที่สมาชิกออกจากสหกรณ์ไม่ว่าเพราะเหตุใด ๆ หรือมีคำวินิจฉัยของที่ประชุมใหญ่เป็นที่สุดให้ออกจากสมาชิก ให้คณะกรรมการดำเนินการถอนชื่อสมาชิกออกจากทะเบียนสมาชิก

ข้อ 45 **สมาชิกที่โอน หรือย้าย หรือออกจากราชการ หรืองานประจำโดยไม่มีความผิด** สมาชิกที่โอนหรือย้าย หรือออกจากราชการ หรืองานประจำตามข้อ 33(3) โดยไม่มีความผิด ถ้ามิได้ลาออกจากสหกรณ์ ให้ถือว่าคงเป็นสมาชิกอยู่ และจะงดชำระค่าหุ้นได้ก็ต่อเมื่อมีหนี้สินไม่เกินค่าหุ้น

ข้อ 46 **การจ่ายคืนจำนวนเงินของสมาชิกที่ขาดจากสมาชิกภาพ** ในกรณีที่สมาชิกขาดจากสมาชิกภาพเพราะเหตุตามข้อ 41 (1) (2) (3) นั้น สหกรณ์จะจ่ายคืนค่าหุ้นที่สมาชิกมีอยู่ในสหกรณ์ให้ก่อนค่าหุ้นของสมาชิกซึ่งออกเพราะเหตุอื่น พร้อมด้วยเงินปันผลและเงินเฉลี่ยคืนค้างจ่ายบรรดาที่สมาชิกนั้นมีอยู่ในสหกรณ์คืนให้แก่ผู้มีสิทธิได้รับ โดยเฉพาะค่าหุ้นนั้นผู้มีสิทธิได้รับจะเรียกให้สหกรณ์จ่ายคืนทันทีโดยไม่มีเงินปันผลหรือเงินเฉลี่ยคืนสำหรับปีที่ออกนั้น หรือจะเรียกให้จ่ายคืนหลังจากวันสิ้นปีทางบัญชีที่ออก โดยได้รับเงินปันผลและเงินเฉลี่ยคืนสำหรับปีที่ออกนั้นด้วย ในเมื่อที่ประชุมใหญ่มีมติให้จัดสรรกำไรสุทธิประจำปีนั้นแล้วก็ได้สุดแต่จะเลือก ส่วนเงินฝากและดอกเบี้ยนั้น สหกรณ์จะจ่ายคืนให้ตามระเบียบสหกรณ์

ถ้าในปีใด จำนวนค่าหุ้นที่ถอนคืนเนื่องจากสมาชิกขาดจากสมาชิกภาพจะเกินร้อยละสิบแห่งทุนเรือนหุ้นของสหกรณ์ตามที่มีอยู่ในวันต้นปีนั้น คณะกรรมการดำเนินการมีอำนาจให้รอการจ่ายคืนค่าหุ้นของสมาชิกที่ขาดจากสมาชิกภาพรายต่อไปในปีนั้นไว้จนถึงปีทางบัญชีใหม่ แต่เฉพาะสมาชิกที่ขาดจากสมาชิกภาพเนื่องจากตนได้โอนหรือย้าย หรือออกจากราชการ หรืองานประจำ โดยไม่มีความผิดนั้น คณะกรรมการดำเนินการอาจผ่อนผันเป็นพิเศษ

ในกรณีที่สมาชิกขาดจากสมาชิกภาพเพราะเหตุตามข้อ 41(4) สหกรณ์จะจ่ายค่าหุ้น เงินฝาก เงินปันผลและเงินเฉลี่ยคืนกับดอกเบี้ยค้างจ่ายบรรดาที่สมาชิกนั้นมีอยู่ในสหกรณ์คืนให้ตามกฎหมายล้มละลาย

ในกรณีที่สมาชิกขาดจากสมาชิกภาพเพราะเหตุตามข้อ 41 (5) (6) นั้น สหกรณ์จะจ่ายค่าหุ้น เงินปันผล และเงินเฉลี่ยคืนกับดอกเบี้ยค้างจ่ายบรรดาที่สมาชิกนั้นมีอยู่ในสหกรณ์คืนให้ภายในเวลาอันสมควร โดยไม่มีเงินปันผลหรือเงินเฉลี่ยคืนตั้งแต่ปีที่ออกจากสหกรณ์ ส่วนเงินรับฝากและดอกเบี้ยนั้นสหกรณ์จะจ่ายให้ตามระเบียบสหกรณ์

ในกรณีสหกรณ์ขาดทุนสะสมหรือมีแนวโน้มจะขาดทุนสะสม ให้ชะลอการจ่ายคืนค่าหุ้นแก่สมาชิกที่พ้นจากสมาชิกภาพในระหว่างปีจนกว่าจะปิดบัญชีประจำปี และให้คำนวณเงินค่าหุ้นจ่ายคืนต่อหุ้นที่จะจ่ายคืนแก่สมาชิกโดยนำทุนเรือนหุ้นทั้งหมดหักด้วยขาดทุนสะสมคงเหลือและหนี้สินทั้งสิ้นแล้วนำมาเฉลี่ยโดยใช้จำนวนหุ้นทั้งสิ้นเป็นฐานในการคำนวณ

เมื่อสหกรณ์มีการคำนวณมูลค่าเงินค่าหุ้นจ่ายคืนต่อหุ้นแล้ว ในปีต่อ ๆ ไป สหกรณ์ต้องคำนวณมูลค่าเงินค่าหุ้นจ่ายคืนต่อหุ้นให้เป็นปัจจุบันทุกปี และมูลค่าดังกล่าวจะต้องไม่สูงกว่ามูลค่าต่อหุ้นที่กำหนดไว้ใน ข้อ 6 จนกว่าสหกรณ์ไม่มียอดขาดทุนสะสม

ข้อ 47 **การหักจำนวนเงินซึ่งสมาชิกต้องรับผิดต่อสหกรณ์** ในการจ่ายคืนจำนวนเงินของสมาชิกตาม ข้อ 46 นั้น ให้สหกรณ์หักจำนวนเงินซึ่งสมาชิกต้องรับผิดต่อสหกรณ์ออกก่อน

ข้อ 48 **ความรับผิดของสมาชิก** สมาชิกมีความรับผิดเพื่อหนี้สินของสหกรณ์จำกัดเพียงไม่เกินจำนวนเงินค่าหุ้นที่ตนถือ

**หมวด 6**

**สมาชิกสมทบ**

ข้อ 49 **สมาชิกสมทบ** สหกรณ์อาจรับสมาชิกสมทบได้ตามที่เห็นสมควร โดยต้องสมัครเข้าเป็นสมาชิกสมทบด้วยความสมัครใจ และมีความประสงค์จะใช้บริการต่าง ๆ ของสหกรณ์เป็นการประจำ

ข้อ 50 **คุณสมบัติของสมาชิกสมทบ** สมาชิกสมทบต้องมีคุณสมบัติดังนี้

(1) มีสัญชาติไทย และเป็นผู้เห็นชอบในวัตถุประสงค์ของสหกรณ์

(2) เป็นบิดา มารดา สามี ภรรยา หรือบุตรที่บรรลุนิติภาวะของสมาชิก

(3) มีภูมิลำเนาอยู่ในท้องที่จังหวัดสงขลา

(4) เป็นผู้มีความประพฤติและนิสัยดีงาม

(5) มิได้เป็นสมาชิกหรือสมาชิกสมทบในสหกรณ์ออมทรัพย์อื่น

(6) เป็นผู้ที่จะปฏิบัติตามกฎหมาย ข้อบังคับ ระเบียบ มติ และคำสั่งของสหกรณ์

(7) เป็นผู้มีความประสงค์จะทำธุรกิจหรือใช้บริการจากสหกรณ์

ข้อ 51 **การเข้าเป็นสมาชิกสมทบ** วิธีรับสมัครสมาชิกสมทบ ให้ดำเนินการดังนี้

(1) ผู้ประสงค์สมัครเข้าเป็นสมาชิกสมทบต้องยื่นใบสมัครถึงสหกรณ์ตามแบบที่กำหนดไว้ โดยยื่นพร้อมหลักฐานแสดงตามข้อ 50

(2) ให้คณะกรรมการดำเนินการ หรือผู้ที่คณะกรรมการดำเนินการมอบหมาย ทำการตรวจสอบพิจารณาคุณสมบัติ หากได้ตรวจสอบพิจารณาแล้วเห็นว่าผู้สมัครมีคุณสมบัติถูกต้องตามที่กำหนดไว้ในข้อ 50 ทั้งเห็นเป็นการสมควรรับเข้าเป็นสมาชิกได้ ให้เสนอคณะกรรมการดำเนินการพิจารณารับเป็นสมาชิกสมทบได้

(3) ให้ผู้ผ่านการพิจารณารับเป็นสมาชิกสมทบลงลายมือชื่อในทะเบียนสมาชิกสมทบกับชำระค่าธรรมเนียมแรกเข้าและค่าหุ้นตามที่จะถือครบถ้วน จึงถือว่าได้สิทธิในฐานะสมาชิกสมทบ

ถ้าคณะกรรมการดำเนินการไม่ยอมรับผู้สมัครเข้าเป็นสมาชิกสมทบด้วยเหตุใด ๆ เมื่อผู้สมัครร้องขอก็ให้คณะกรรมการดำเนินการนำเรื่องเสนอที่ประชุมใหญ่เพื่อวินิจฉัยชี้ขาด มติแห่งที่ประชุมใหญ่ให้รับเข้าเป็นสมาชิกสมทบในกรณีดังว่านี้ ให้ถือเสียงไม่น้อยกว่าสองในสาม

ข้อ 52 **ค่าธรรมเนียมแรกเข้าและการถือหุ้น**

(1)ผู้เข้าเป็นสมาชิกสมทบต้องชำระค่าธรรมเนียมแรกเข้าให้แก่สหกรณ์คนละหนึ่งร้อยบาท ค่าธรรมเนียมแรกเข้านี้ให้ถือว่าเป็นรายได้ของสหกรณ์จะเรียกคืนไม่ได้

(2) สมาชิกสมทบแต่ละรายจะต้องถือหุ้นในสหกรณ์อย่างน้อยหนึ่งหุ้น แต่ไม่เกินหนึ่งในห้าของหุ้นที่ชำระแล้วทั้งหมด โดยชำระหุ้นเป็นรายเดือน หรือเป็นครั้งคราว ซึ่งในการชำระแต่ละครั้งไม่น้อยกว่าหนึ่งพันบาท โดยถือหุ้นได้ไม่เกินสามแสนบาท ทั้งนี้ ต้องไม่ขาดการชำระค่าหุ้นกับสหกรณ์เป็นระยะเวลาเกินหนึ่งปี

ข้อ 53 **สิทธิและหน้าที่ในฐานะสมาชิกสมทบ** สมาชิกสมทบมีสิทธิและหน้าที่ ดังนี้

(1) สิทธิของสมาชิกสมทบ มีดังนี้

(ก) รับเงินปันผลตามหุ้นได้ในอัตราเดียวกับสมาชิก

(ข) รับเงินเฉลี่ยคืนตามส่วนธุรกิจได้ในอัตราเดียวกันกับสมาชิก

(ค) ฝากเงินกับสหกรณ์ได้ตามระเบียบสหกรณ์

(ง) กู้ยืมเงินได้ตามระเบียบสหกรณ์ แต่ไม่เกินกว่าจำนวนเงินฝากรวมกับทุนเรือนหุ้นที่ตนเองมีอยู่ในสหกรณ์

(จ) ได้รับบริการทางวิชาการจากสหกรณ์

(ฉ) เสนอหรือได้รับเลือกตั้งเป็นผู้ตรวจสอบกิจการสหกรณ์

(2) หน้าที่ของสมาชิกสมทบ มีดังนี้

(ก) ปฏิบัติตามกฎหมาย ระเบียบ ข้อบังคับ มติ และประกาศสหกรณ์

(ข) เข้าร่วมประชุมทุกครั้งที่สหกรณ์นัดหมาย

(ค) ส่งเสริมสนับสนุนกิจการของสหกรณ์ เพื่อให้สหกรณ์เป็นองค์กรที่เข้มแข็ง

(ง) สอดส่องดูแลกิจการของสหกรณ์

(จ) ร่วมมือกับคณะกรรมการดำเนินการสหกรณ์ พัฒนาสหกรณ์ให้เจริญรุ่งเรืองและมั่นคง

(3) สมาชิกสมทบไม่ให้มีสิทธิในเรื่องดังต่อไปนี้

(ก) การเป็นผู้แทนสมาชิกหรือกรรมการสหกรณ์

(ข) การออกเสียงลงคะแนนในเรื่องใด ๆ

(ค) นับชื่อเป็นองค์ประชุมในการประชุมใหญ่

(ง) กู้ยืมเงินเกินกว่าเงินฝากและทุนเรือนหุ้นของตนเอง

ข้อ 54 **การเปลี่ยนแปลงชื่อ ชื่อสกุล คำนำหน้าชื่อ และที่อยู่** สมาชิกสมทบคนใดมีการเปลี่ยนแปลงชื่อ ชื่อสกุล คำนำหน้าชื่อ และที่อยู่ ต้องแจ้งให้สหกรณ์ทราบภายในสิบห้าวันนับแต่วันที่มีการเปลี่ยนแปลง

ข้อ 55 **การตั้งผู้รับโอนประโยชน์** ให้สมาชิกทำหนังสือตั้งบุคคลหนึ่งหรือหลายคนเป็นผู้รับโอนประโยชน์ในเงินค่าหุ้น เงินฝาก หรือเงินอื่นใดจากสหกรณ์เมื่อตนถึงแก่ความตาย ตามที่สหกรณ์กำหนด โดยมอบไว้แก่สหกรณ์เป็นหลักฐาน

ถ้าสมาชิกสมทบประสงค์จะเพิกถอน หรือเปลี่ยนแปลงการตั้งผู้รับโอนประโยชน์ที่ได้ทำไว้แล้ว ก็ต้องทำเป็นหนังสือมอบให้สหกรณ์ถือไว้

เมื่อสมาชิกสมทบตาย สหกรณ์จะจ่ายค่าหุ้น เงินฝาก และเงินผลประโยชน์หรือเงินอื่นใดที่สมาชิกสมทบผู้ตายมีอยู่ในสหกรณ์ให้แก่ผู้รับโอนประโยชน์ที่ได้ตั้งไว้ หรือถ้ามิได้ตั้งไว้ ก็คืนให้แก่บุคคลที่ได้นำหลักฐานมาแสดงให้เป็นที่พอใจคณะกรรมการดำเนินการว่าเป็นทายาทผู้มีสิทธิได้รับเงินจำนวนดังกล่าวนั้น ทั้งนี้ ตามข้อกำหนดในข้อ 60 และข้อ 61

ให้ผู้รับโอนประโยชน์ตามความในวรรคแรก ยื่นคำขอรับเงินผลประโยชน์ต่อสหกรณ์ภายในกำหนดหนึ่งปีนับแต่วันที่สมาชิกสมทบตายหรือได้รับแจ้งจากสหกรณ์ โดยให้แนบสำเนามรณบัตรที่ทางราชการออกให้หรือคำสั่งศาลที่แสดงว่าสมาชิกสมทบนั้น ๆ ได้ถึงแก่ความตายไปประกอบการพิจารณาด้วย เมื่อคณะกรรมการดำเนินการได้พิจารณาและอนุมัติแล้ว สหกรณ์จะจ่ายเงินผลประโยชน์ดังกล่าวภายในสี่สิบห้าวัน ในกรณีผู้มีสิทธิรับเงินผลประโยชน์ไม่ยื่นคำขอรับเงินผลประโยชน์ หรือผู้ที่มีชื่อเป็นผู้รับโอนประโยชน์ที่สมาชิกสมทบได้จัดทำให้สหกรณ์ถือไว้ไม่มีตัวอยู่ก็ดี เมื่อพ้นกำหนดอายุความฟ้องคดีให้สหกรณ์โอนจำนวนเงินดังกล่าวไปสมทบเป็นทุนสำรองของสหกรณ์ทั้งสิ้น

ข้อ 56 **การขาดจากสมาชิกภาพของสมาชิกสมทบ** สมาชิกสมทบย่อมขาดจากสมาชิกภาพเพราะเหตุใด ๆ ดังต่อไปนี้

(1) ตาย

(2) เป็นคนไร้ความสามารถ หรือเสมือนไร้ความสามารถ

(3) ต้องคำพิพากษาให้ล้มละลาย

(4) ลาออกจากสหกรณ์ และได้รับอนุญาตแล้ว

(5) ขาดคุณสมบัติตามข้อบังคับข้อ 50 ยกเว้น (2) และ (3)

(6) ถูกให้ออกจากสหกรณ์

ข้อ 57 **การลาออกจากสหกรณ์** สมาชิกสมทบอาจขอลาออกจากสหกรณ์ได้ โดยให้ดำเนินการ ดังนี้

(1) แสดงความจำนงเป็นหนังสือต่อคณะกรรมการดำเนินการ

(2) ให้คณะกรรมการดำเนินการ หรือผู้ที่คณะกรรมการดำเนินการมอบหมายทำการสอบสวนพิจารณา หากเห็นว่าเป็นการชอบด้วยข้อบังคับ ให้เสนอคณะกรรมการดำเนินการพิจารณาอนุมัติ จึงให้ถือว่าออกจากการเป็นสมาชิกสมทบได้

สมาชิกสมทบที่ลาออกจากสหกรณ์ เมื่อประสงค์จะสมัครเป็นสมาชิกสมทบอีก จะสมัครได้เมื่อพ้นระยะเวลาจากวันอนุมัติให้ลาออกไปแล้วไม่น้อยกว่าหนึ่งปี แต่หากมีคุณสมบัติของสมาชิก และประสงค์ที่จะเป็นสมาชิกสามารถสมัครได้ในทันที และสามารถนับอายุการเป็นสมาชิก ทุนเรือนหุ้น และเงินฝากต่อจากสมาชิกสมทบได้

ข้อ 58 **การให้ออกจากสหกรณ์** สมาชิกสมทบอาจถูกให้ออกจากสหกรณ์เพราะเหตุใด ๆ ดังต่อไปนี้

(1) ไม่ชำระค่าธรรมเนียมแรกเข้า

(2) ไม่ลงลายมือชื่อในทะเบียนสมาชิกสมทบ

(3) ไม่ปฏิบัติตามกฎหมาย ข้อบังคับ ระเบียบ มติ และประกาศสหกรณ์

(4) แสดงตนเป็นปฏิปักษ์หรือทำให้เสื่อมเสียต่อสหกรณ์หรือขบวนการสหกรณ์ไม่ว่าโดยประการใด

เมื่อคณะกรรมการดำเนินการได้สอบสวนพิจารณาปรากฏว่า สมาชิกสมทบมีเหตุใด ๆ ดังกล่าวข้างต้น และได้ลงมติให้สมาชิกออกโดยคะแนนเสียงไม่น้อยกว่าสองในสามแห่งจำนวนกรรมการดำเนินการ ที่มีอยู่ทั้งหมดในขณะนั้นแล้ว ก็เป็นอันถือว่าสมาชิกสมทบนั้นถูกให้ออกจากสหกรณ์

สมาชิกสมทบที่ถูกให้ออกจากสหกรณ์ เมื่อประสงค์จะสมัครเป็นสมาชิกสมทบอีก จะสมัครได้เมื่อพ้นระยะเวลาจากวันอนุมัติให้ออกไปแล้วไม่น้อยกว่าสองปี แต่หากมีคุณสมบัติของสมาชิก และประสงค์ที่จะเป็นสมาชิกสามารถสมัครได้เมื่อระยะเวลาจากวันอนุมัติให้ออกจากการเป็นสมาชิกสมทบไปแล้วไม่น้อยกว่าสองปี

ข้อ 59 **การถอนชื่อสมาชิกสมทบออกจากทะเบียนสมาชิกสมทบ** ในกรณีที่สมาชิกสมทบออกจากสหกรณ์ไม่ว่าเพราะเหตุใด ให้คณะกรรมการดำเนินการถอนชื่อสมาชิกสมทบออกจากทะเบียนสมาชิกสมทบ

ข้อ 60 **การจ่ายคืนจำนวนเงินของสมาชิกสมทบที่ขาดจากสมาชิกภาพ** ในกรณีที่สมาชิกสมทบขาดจากสมาชิกภาพเพราะเหตุตามข้อ 56 (1) (2) (4) สหกรณ์จะจ่ายคืนค่าหุ้นที่สมาชิกสมทบมีอยู่ในสหกรณ์ให้ก่อนค่าหุ้นของสมาชิกสมทบซึ่งออกเพราะเหตุอื่น พร้อมด้วยเงินปันผลและเงินเฉลี่ยคืนค้างจ่ายบรรดาที่สมาชิกสมทบนั้นมีอยู่ในสหกรณ์คืนให้แก่ผู้มีสิทธิได้รับ โดยเฉพาะค่าหุ้นนั้นผู้มีสิทธิได้รับจะเรียกให้สหกรณ์จ่ายคืนทันทีโดยไม่มีเงินปันผลหรือเงินเฉลี่ยคืนสำหรับปีที่ออกนั้น หรือจะเรียกให้จ่ายคืนหลังจากวันสิ้นปีทางบัญชีที่ออกโดยได้รับเงินปันผลและเงินเฉลี่ยคืนสำหรับปีที่ออกนั้นด้วยในเมื่อที่ประชุมใหญ่มีมติให้จัดสรรกำไรสุทธิประจำปีนั้นแล้วก็ได้สุดแต่จะเลือก ส่วนเงินฝากและดอกเบี้ยนั้นสหกรณ์จะจ่ายคืนให้ตามระเบียบสหกรณ์

ถ้าในปีใด จำนวนค่าหุ้นที่ถอนคืนเนื่องจากสมาชิกสมทบขาดจากสมาชิกภาพจะเกินร้อยละสิบแห่งทุนเรือนหุ้นของสหกรณ์ตามที่มีอยู่ในวันต้นปีนั้น คณะกรรมการดำเนินการมีอำนาจให้รอการจ่ายคืนค่าหุ้นของสมาชิกที่ขาดจากสมาชิกภาพรายต่อไปในปีนั้นไว้จนถึงปีทางบัญชีใหม่

ในกรณีที่สมาชิกสมทบขาดจากสมาชิกภาพเพราะเหตุตามข้อ 56(3) สหกรณ์จะจ่ายค่าหุ้น เงินฝาก เงินปันผลและเงินเฉลี่ยคืนกับดอกเบี้ยค้างจ่ายบรรดาที่สมาชิกสมทบนั้นมีอยู่ในสหกรณ์คืนให้ตามกฎหมายล้มละลาย

ในกรณีที่สมาชิกสมทบขาดจากสมาชิกภาพเพราะเหตุตามข้อ 56 (5) (6) นั้น สหกรณ์จะจ่ายค่าหุ้น เงินปันผลและเงินเฉลี่ยคืนกับดอกเบี้ยค้างจ่ายบรรดาที่สมาชิกสมทบนั้นมีอยู่ในสหกรณ์คืนให้ภายในเวลาอันสมควรโดยไม่มีเงินปันผลหรือเงินเฉลี่ยคืนตั้งแต่ปีที่ออกจากสหกรณ์ ส่วนเงินฝากและดอกเบี้ยนั้นสหกรณ์จะจ่ายให้ตามระเบียบสหกรณ์

ในกรณีสหกรณ์ขาดทุนสะสมหรือมีแนวโน้มจะขาดทุนสะสม ให้ชะลอการจ่ายคืนค่าหุ้นแก่สมาชิกสมทบที่พ้นจากสมาชิกภาพในระหว่างปีจนกว่าจะปิดบัญชีประจำปี และให้คำนวณเงินค่าหุ้นจ่ายคืนต่อหุ้นที่จะจ่ายคืนแก่สมาชิกสมทบโดยนำทุนเรือนหุ้นทั้งหมดหักด้วยขาดทุนสะสมคงเหลือและหนี้สินทั้งสิ้นแล้วนำมาเฉลี่ยโดยใช้จำนวนหุ้นทั้งสิ้นเป็นฐานในการคำนวณ

เมื่อสหกรณ์มีการคำนวณมูลค่าเงินค่าหุ้นจ่ายคืนต่อหุ้นแล้ว ในปีต่อ ๆ ไป สหกรณ์ต้องคำนวณมูลค่าเงินค่าหุ้นจ่ายคืนต่อหุ้นให้เป็นปัจจุบันทุกปี และมูลค่าดังกล่าวจะต้องไม่สูงกว่ามูลค่าต่อหุ้นที่กำหนดไว้ในข้อ 6 จนกว่าสหกรณ์ไม่มียอดขาดทุนสะสม

ข้อ 61 **การหักจำนวนเงินซึ่งสมาชิกสมทบต้องรับผิดต่อสหกรณ์** ในการจ่ายคืนจำนวนเงินของสมาชิกสมทบตามข้อ 60 นั้น ให้สหกรณ์หักจำนวนเงินซึ่งสมาชิกสมทบต้องรับผิดต่อสหกรณ์ออกก่อน

ข้อ 62 **ความรับผิดของสมาชิกสมทบ** สมาชิกสมทบมีความรับผิดเพื่อหนี้สินของสหกรณ์จำกัดเพียงไม่เกินจำนวนเงินค่าหุ้นที่ตนถือ

**หมวด 7**

**การประชุมใหญ่**

ข้อ 63 **การประชุมใหญ่สามัญ** ให้คณะกรรมการดำเนินการเรียกประชุมใหญ่สามัญปีละหนึ่งครั้งภายในหนึ่งร้อยห้าสิบวันนับแต่วันสิ้นปีทางบัญชี

ข้อ 64 **การประชุมใหญ่วิสามัญ** สหกรณ์สามารถจัดการประชุมใหญ่วิสามัญได้ด้วยเหตุดังนี้

(1) เมื่อมีเหตุอันสมควร คณะกรรมการดำเนินการจะเรียกประชุมใหญ่วิสามัญเมื่อใดก็ได้

(2) นายทะเบียนสหกรณ์มีหนังสือแจ้งให้เรียกประชุมใหญ่วิสามัญ

(3) สหกรณ์ขาดทุนเกินกึ่งหนึ่งของจำนวนทุนเรือนหุ้นที่ชำระแล้วเพื่อพิจารณาแผนปรับปรุงการดำเนินงาน และต้องเรียกประชุมใหญ่วิสามัญโดยมิชักช้า แต่ไม่เกินสามสิบวันนับแต่วันที่สหกรณ์ทราบ

 (4) สมาชิกซึ่งมีจำนวนไม่น้อยกว่าหนึ่งในห้าของจำนวนสมาชิกทั้งหมด หรือไม่น้อยกว่าหนึ่งร้อยคน หรือผู้แทนสมาชิกซึ่งมีจำนวนไม่น้อยกว่าหนึ่งในห้าของจำนวนผู้แทนสมาชิกทั้งหมดหรือไม่น้อยกว่าห้าสิบคนลงลายมือชื่อทำหนังสือร้องขอต่อคณะกรรมการดำเนินการให้เรียกประชุมใหญ่วิสามัญ

ให้คณะกรรมการดำเนินการเรียกประชุมใหญ่วิสามัญภายในสามสิบวันนับแต่วันที่รับคำร้องขอ ถ้าคณะกรรมการดำเนินการไม่เรียกประชุมใหญ่วิสามัญภายในกำหนดระยะเวลาดังกล่าว ให้นายทะเบียนสหกรณ์มีอำนาจเรียกประชุมใหญ่วิสามัญได้ภายในระยะเวลาที่เห็นสมควร

ข้อ 65 **การประชุมใหญ่โดยผู้แทนสมาชิก**  กรณีที่สหกรณ์มีสมาชิกเกินกว่าห้าร้อยคน ให้การประชุมใหญ่ประกอบด้วยผู้แทนสมาชิกเท่านั้น

ข้อ 66 **การเลือกตั้งและการดำรงตำแหน่งผู้แทนสมาชิก** ให้กำหนดดังนี้

(1) สมาชิกเท่านั้นมีสิทธิได้รับเลือกตั้งเป็นผู้แทนสมาชิก

(2) วิธีการเลือกตั้งผู้แทนสมาชิก อาจกำหนดตามลักษณะการแบ่งส่วนงานภายในของหน่วยงานต้นสังกัดของสมาชิก สภาพท้องที่ หรือตามกลุ่มของสมาชิก โดยให้มีการเลือกตั้งผู้แทนสมาชิกก่อนการประชุมใหญ่ไม่น้อยกว่าสามสิบวัน ทั้งนี้ให้เป็นไปตามระเบียบสหกรณ์

(3) จำนวนผู้แทนของสมาชิก ให้ใช้อัตราส่วนจำนวนสมาชิกไม่น้อยกว่ายี่สิบห้าคนต่อผู้แทนสมาชิกหนึ่งคน ถ้าเศษของอัตราส่วนจำนวนสมาชิกดังกล่าวเกินกึ่งหนึ่งให้เลือกตั้งผู้แทนสมาชิกเพิ่มขึ้นอีกหนึ่งคน ทั้งนี้ จำนวนผู้แทนสมาชิกต้องไม่น้อยกว่าหนึ่งร้อยคน และไม่เกินห้าร้อยคน

(4) การดำรงตำแหน่งผู้แทนสมาชิก ผู้แทนสมาชิกมีวาระอยู่ในตำแหน่งคราวละสองปี นับแต่วันเลือกตั้ง ถ้ายังไม่มีการเลือกตั้งผู้แทนสมาชิกใหม่ ก็ให้ผู้แทนสมาชิกคนเดิมอยู่ในตำแหน่งต่อไปพลางก่อน

 ผู้แทนสมาชิกเมื่อพ้นจากตำแหน่งตามวาระ อาจได้รับการเลือกตั้งอีกแต่ต้องไม่เกินสองวาระติดต่อกัน

ข้อ 67 **การพ้นจากตำแหน่ง** ผู้แทนสมาชิกพ้นจากตำแหน่ง เมื่อ

(1) ครบวาระหรือมีการเลือกตั้งผู้แทนสมาชิกใหม่

(2) ลาออกโดยยื่นใบลาออกต่อคณะกรรมการดำเนินการ

(3) ขาดจากสมาชิกภาพ

ข้อ 68 **ตำแหน่งผู้แทนสมาชิกว่างก่อนถึงคราวออกตามวาระ** ถ้าผู้แทนสมาชิกพ้นจากตำแหน่งไม่ว่าด้วยประการใด ๆ จนทำให้จำนวนผู้แทนสมาชิกเหลือไม่ถึงหนึ่งร้อยคนหรือเหลือไม่ถึงสามในสี่ของจำนวนผู้แทนสมาชิกทั้งหมด ก็ให้สหกรณ์ดำเนินการเลือกตั้งผู้แทนสมาชิกให้ครบตามจำนวนที่ว่างลง และให้ผู้แทนสมาชิกที่ได้รับเลือกตั้งอยู่ในตำแหน่งได้เพียงเท่าที่กำหนดเวลาที่ผู้ซึ่งตนแทนนั้นชอบจะอยู่ได้

ข้อ 69 **การแจ้งกำหนดการประชุมใหญ่** เมื่อมีการประชุมใหญ่ ให้สหกรณ์มีหนังสือแจ้งวัน เวลา สถานที่ และเรื่องที่จะประชุมให้ผู้แทนสมาชิกทราบล่วงหน้าไม่น้อยกว่าเจ็ดวัน แต่ถ้าการประชุมนั้นเป็นการด่วน อาจแจ้งล่วงหน้าได้ตามสมควร และอาจแจ้งสมาชิกให้ทราบทางอิเล็กทรอนิกส์ก็ได้ ทั้งนี้ให้ประธานกรรมการหรือรองประธานกรรมการหรือเลขานุการเป็นผู้ลงลายมือชื่อในหนังสือนั้น และต้องแจ้งให้เจ้าหน้าที่จากกรมส่งเสริมสหกรณ์และกรมตรวจบัญชีสหกรณ์ทราบล่วงหน้าในโอกาสเดียวกันกับที่แจ้งให้ผู้แทนสมาชิกทราบด้วย

ข้อ 70 **องค์ประชุมในการประชุมใหญ่** การประชุมใหญ่ของสหกรณ์ต้องมีผู้แทนสมาชิกมาประชุมไม่น้อยกว่ากึ่งหนึ่งของจำนวนผู้แทนสมาชิกทั้งหมด หรือไม่น้อยกว่าหนึ่งร้อยคนจึงจะเป็นองค์ประชุม

สมาชิก สมาชิกสมทบ สามารถเข้าร่วมสังเกตการณ์ได้ แต่ไม่มีสิทธินับเป็นองค์ประชุมหรือออกเสียง

ในการประชุมใหญ่ ผู้แทนสมาชิกจะมอบอำนาจให้ผู้อื่นมาประชุมแทนตนไม่ได้

ข้อ 71 **การเรียกประชุมใหญ่ครั้งที่สอง** ในการประชุมใหญ่ของสหกรณ์หากผู้แทนสมาชิกมาประชุมไม่ครบองค์ประชุม ให้นัดประชุมใหญ่อีกครั้งหนึ่งภายในสิบสี่วันนับแต่วันที่นัด

ในการประชุมครั้งหลัง หากมิใช่การประชุมใหญ่วิสามัญที่สมาชิกหรือผู้แทนสมาชิกร้องขอให้เรียกประชุม เมื่อมีผู้แทนสมาชิกมาประชุมไม่น้อยกว่าหนึ่งในสิบของจำนวนผู้แทนสมาชิกทั้งหมดหรือไม่น้อยกว่าสามสิบคนก็ให้ถือเป็นองค์ประชุม แต่ถ้าเป็นการประชุมใหญ่วิสามัญที่สมาชิกหรือผู้แทนสมาชิกร้องขอให้เรียกประชุม เมื่อมีผู้แทนสมาชิกมาประชุมมีจำนวนไม่ถึงที่จะเป็นองค์ประชุมตามที่กล่าวในข้อ 70 วรรคแรก ก็ให้งดประชุม และให้ถือว่าเป็นการยกเลิกการประชุมตามที่สมาชิกหรือผู้แทนสมาชิกร้องขอ

ข้อ 72 **อำนาจหน้าที่ของที่ประชุมใหญ่** ที่ประชุมใหญ่มีอำนาจหน้าที่พิจารณาวินิจฉัยเกี่ยวกับการดำเนินกิจการของสหกรณ์ ในข้อต่อไปนี้

(1) รับทราบเรื่องการรับเข้าใหม่และออกจากสหกรณ์ของสมาชิก สมาชิกสมทบ การเลือกตั้งผู้แทนสมาชิก และวินิจฉัยข้ออุทธรณ์ของผู้สมัครซึ่งมิได้รับเข้าเป็นสมาชิก สมาชิกสมทบ และสมาชิก สมาชิกสมทบ ที่ถูกให้ออกจากสหกรณ์

(2) พิจารณาเลือกตั้งและถอดถอนกรรมการดำเนินการและผู้ตรวจสอบกิจการ

(3) พิจารณาอนุมัติงบการเงินประจำปี และจัดสรรกำไรสุทธิประจำปีของสหกรณ์

(4) รับทราบรายงานประจำปีแสดงผลการดำเนินงานของสหกรณ์จากคณะกรรมการดำเนินการและผลการตรวจสอบประจำปีจากผู้ตรวจสอบกิจการ

(5) พิจารณากำหนดค่าตอบแทนในการปฏิบัติหน้าที่หรือค่าตอบแทนอื่นของผู้ตรวจสอบกิจการของสหกรณ์

(6) พิจารณากำหนดวงเงินการกู้ยืมหรือค้ำประกันของสหกรณ์

(7) อนุมัติแผนงานและงบประมาณรายจ่ายประจำปีของสหกรณ์ หรือแผนปรับปรุงการดำเนินงานของสหกรณ์

(8) เห็นชอบให้แยกสหกรณ์ การควบสหกรณ์ เลิกสหกรณ์ เข้าร่วมจัดตั้งหรือเป็นสมาชิกชุมนุมสหกรณ์

(9) พิจารณาแก้ไขเพิ่มเติมข้อบังคับ

(10) รับทราบเรื่องการดำเนินงานของสันนิบาตสหกรณ์แห่งประเทศไทย และชุมนุมสหกรณ์ที่สหกรณ์เป็นสมาชิกอยู่

(11) พิเคราะห์และปฏิบัติตามคำสั่ง หรือหนังสือ หรือคำแนะนำ ของนายทะเบียนสหกรณ์ รองนายทะเบียนสหกรณ์ ผู้ตรวจการสหกรณ์ ผู้สอบบัญชี หรือพนักงานเจ้าหน้าที่ซึ่งนายทะเบียนสหกรณ์มอบหมาย

(12) กำหนดรูปการซึ่งสหกรณ์คิดจะทำเป็นเครื่องเกื้อหนุนบรรดาสมาชิก สมาชิกสมทบ ตามวัตถุประสงค์ของสหกรณ์

(13) กำหนดค่าเบี้ยเลี้ยง ค่าพาหนะ ค่าเช่าที่พัก และค่าเบี้ยประชุมของกรรมการดำเนินการ กรรมการอื่น ๆ อนุกรรมการ ที่ปรึกษา ที่ปรึกษากิตติมศักดิ์ และผู้ตรวจสอบกิจการสหกรณ์

(14) พิจารณาวินิจฉัยเรื่องทั้งปวงที่ข้อบังคับไม่ได้กำหนดให้เป็นอำนาจของผู้ใดเป็นการเฉพาะ

**หมวด 8**

**คณะกรรมการดำเนินการและคณะอนุกรรมการ**

**คณะกรรมการดำเนินการ**

ข้อ 73 **คณะกรรมการดำเนินการ** ให้สหกรณ์มีคณะกรรมการดำเนินการประกอบด้วยประธานกรรมการหนึ่งคน และกรรมการดำเนินการอีกสิบสี่คน ซึ่งที่ประชุมใหญ่เลือกตั้งจากสมาชิก โดยกรรมการอย่างน้อยสามคน ต้องเป็นผู้มีคุณวุฒิด้านการเงิน การบัญชี การบริหารจัดการ เศรษฐศาสตร์ หรือผ่านการฝึกอบรมตามหลักสูตรในด้านดังกล่าวหรือด้านอื่นตามที่คณะกรรมการพัฒนาการสหกรณ์แห่งชาติกำหนด

วิธีการ หลักเกณฑ์ หรือวิธีการสรรหาคณะกรรมการดำเนินการและวิธีการเลือกตั้งคณะกรรมการดำเนินการ ให้เป็นไปตามระเบียบที่สหกรณ์กำหนด โดยได้รับความเห็นชอบจากที่ประชุมใหญ่

ให้กรรมการดำเนินการเลือกตั้งในระหว่างกันเองขึ้นดำรงตำแหน่งรองประธานกรรมการสองคน เลขานุการหนึ่งคน และหรือเหรัญญิกหนึ่งคน นอกนั้นเป็นกรรมการ และปิดประกาศให้ทราบโดยทั่วกัน ณ สำนักงานสหกรณ์ หรือประกาศทางอิเล็กทรอนิกส์

ข้อ 74 **ห้ามมิให้บุคคลซึ่งมีลักษณะดังต่อไปนี้เป็นหรือทำหน้าที่กรรมการดำเนินการ**

(1) เคยได้รับโทษจำคุกโดยคำพิพากษาถึงที่สุดให้จำคุก เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ

(2) เคยถูกไล่ออก ปลดออก หรือให้ออกจากราชการ องค์การ หน่วยงานของรัฐ หรือเอกชนฐานทุจริตต่อหน้าที่

(3) เคยถูกให้พ้นจากตำแหน่งกรรมการหรือมีคำวินิจฉัยเป็นที่สุดให้พ้นจากตำแหน่งกรรมการหรือผู้จัดการตามคำสั่งนายทะเบียนสหกรณ์

(4) เคยถูกที่ประชุมใหญ่มีมติให้ถอดถอนออกจากตำแหน่งกรรมการเพราะเหตุทุจริตต่อหน้าที่

(5) เป็นกรรมการหรือผู้จัดการในสหกรณ์ถูกสั่งเลิกตามมาตรา 89/3 วรรคสอง แห่งพระราชบัญญัติสหกรณ์ พ.ศ.2542 และที่แก้ไขเพิ่มเติม

(6) เคยถูกนายทะเบียนสหกรณ์สั่งให้พ้นจากตำแหน่งกรรมการด้วยเหตุก่อให้เกิดความเสียหายอย่างร้ายแรงต่อสหกรณ์และสมาชิก

(7) เคยเป็นกรรมการของสหกรณ์ที่นายทะเบียนสหกรณ์สั่งเลิกสหกรณ์

(8) ผิดนัดชำระเงินต้นหรือดอกเบี้ยกับสหกรณ์ที่ตนเป็นสมาชิกในระยะเวลาสองปีทางบัญชีก่อนวันที่ได้รับการเลือกตั้งเป็นกรรมการหรือวันที่ทำสัญญาจ้างเป็นผู้จัดการหรือในขณะที่ดำรงตำแหน่งนั้น

(9) เป็นบุคคลที่เป็นหนี้ตามคำพิพากษาของศาลในคดีให้รับผิดเป็นเงินจำนวนไม่น้อยกว่าหนึ่งล้านบาท เว้นแต่พิสูจน์ได้ว่ามีทรัพย์สินพอชำระหนี้ตามคำพิพากษาดังกล่าวได้หมด

หนี้ตามคำพิพากษาในวรรคก่อน ให้รวมถึงหนี้ตามคำพิพากษาตามสัญญาประนีประนอมยอมความของศาลด้วย

(10) เป็นหรือเคยเป็นบุคคลล้มละลาย

(11) เคยถูกธนาคารแห่งประเทศไทย สำนักงานคณะกรรมการกำกับหลักทรัพย์และตลาดหลักทรัพย์ หรือสำนักงานคณะกรรมการกำกับและส่งเสริมการประกอบธุรกิจประกันภัย สั่งถอดถอนจากการเป็นกรรมการ ผู้จัดการ ผู้มีอำนาจในการจัดการ หรือที่ปรึกษาของผู้ให้บริการทางการเงิน ซึ่งอยู่ภายใต้การกำกับดูแลของหน่วยงานดังกล่าวแล้ว เว้นแต่จะพ้นระยะเวลาที่กำหนดห้ามดำรงตำแหน่งดังกล่าวแล้วหรือได้รับการยกเว้นจากหน่วยงานกำกับดูแล แล้วแต่กรณี

(12) มีหรือเคยมีส่วนร่วมในการประกอบธุรกิจหรือการดำเนินกิจการใด ๆ อันผิดกฎหมายที่มีลักษณะเป็นการหลอกลวงผู้อื่นหรือฉ้อโกงประชาชน

(13) เป็นกรรมการหรือผู้จัดการของสหกรณ์อื่น เว้นแต่เป็นกรรมการของชุมนุมสหกรณ์ที่สหกรณ์เป็นสมาชิกอยู่ได้อีกไม่เกินหนึ่งแห่ง

(14) เป็นกรรมการของสหกรณ์ซึ่งพ้นจากตำแหน่งผู้จัดการสหกรณ์ไม่เกินหนึ่งปี หรือเป็นผู้จัดการสหกรณ์ซึ่งพ้นจากตำแหน่งกรรมการของสหกรณ์ไม่เกินหนึ่งปี แล้วแต่กรณี

(15) ผิดนัดชำระเงินต้นหรือดอกเบี้ยเกินกว่าเก้าสิบวันกับนิติบุคคลที่เป็นสมาชิกข้อมูลเครดิตตามกฎหมายว่าด้วยการประกอบธุรกิจข้อมูลเครดิตในระยะเวลาสองปี ก่อนวันที่ได้รับการเลือกตั้งเป็นกรรมการหรือวันที่ทำสัญญาจ้างเป็นผู้จัดการหรือในขณะที่ดำรงตำแหน่งนั้น

 ข้อ 75 **การจัดทำหนังสือรับรองคุณสมบัติและลักษณะต้องห้ามของกรรมการดำเนินการ**

(1) ให้ผู้ซึ่งได้รับการเลือกตั้งเป็นกรรมการดำเนินการของสหกรณ์ดำเนินการจัดทำหนังสือ พร้อมลงลายมือชื่อ ยื่นต่อสหกรณ์เพื่อรับรองตนเองว่าไม่มีลักษณะต้องห้ามตามมาตรา 52 และมีคุณสมบัติและไม่มีลักษณะต้องห้ามอื่นตามกฎกระทรวงว่าด้วยการดำเนินงานและการกำกับดูแลสหกรณ์ออมทรัพย์และสหกรณ์เครดิตยูเนี่ยน พ.ศ.2564 และแนบเอกสารหลักฐานที่เกี่ยวข้องประกอบด้วยภายในเจ็ดวันนับแต่วันที่ได้รับเลือกตั้ง

(2) ให้สหกรณ์ดำเนินการตรวจสอบคุณสมบัติและลักษณะต้องห้าม และเอกสารหลักฐานที่เกี่ยวข้องของบุคคลซึ่งได้รับการเลือกตั้งเป็นกรรมการดำเนินการภายในเจ็ดวันนับแต่วันที่ได้รับหนังสือและเอกสารหลักฐานตาม (1)

(3) หากเห็นว่าเอกสารหลักฐานไม่ถูกต้องหรือไม่ครบถ้วน ให้สหกรณ์แจ้งเป็นหนังสือให้บุคคลดังกล่าวส่งเอกสารเพิ่มเติมภายในเจ็ดวันนับแต่วันที่ได้รับแจ้งนั้น

(4) ในกรณีที่ปรากฏว่าผู้ซึ่งได้รับการเลือกตั้งเป็นกรรมการดำเนินการขาดคุณสมบัติหรือมีลักษณะต้องห้ามเป็นกรรมการดำเนินการ ให้คณะกรรมการดำเนินการมีหนังสือแจ้งเหตุที่ขาดคุณสมบัติหรือมีลักษณะ ต้องห้ามให้กรรมการดำเนินการรายนั้นทราบเพื่อหยุดปฏิบัติหน้าที่และพ้นจากตำแหน่งทันที

ข้อ 76 **อำนาจหน้าที่ของกรรมการดำเนินการแต่ละตำแหน่ง**

(1) **ประธานกรรมการ** มีอำนาจหน้าที่ดังนี้

(ก) เป็นประธานในที่ประชุมใหญ่และที่ประชุมคณะกรรมการดำเนินการ และควบคุมการประชุมดังกล่าวให้เป็นไปด้วยความเรียบร้อย

(ข) ควบคุมดูแลการดำเนินงานทั่วไปของสหกรณ์ให้เป็นไปด้วยความเรียบร้อยและอยู่ในวัตถุประสงค์ของสหกรณ์

(ค) ลงลายมือชื่อในเอกสารต่าง ๆ ในนามสหกรณ์ตามที่กำหนดไว้ในข้อบังคับนี้

(ง) ดำเนินการอื่น ๆ ตามที่คณะกรรมการดำเนินการมอบหมายภายใต้กฎหมาย ข้อบังคับ ระเบียบ มติ และประกาศสหกรณ์

(2) **รองประธานกรรมการ** มีอำนาจหน้าที่ดังนี้

(ก) รักษาการแทนประธานกรรมการ เมื่อประธานกรรมการไม่อยู่หรือไม่อาจปฏิบัติหน้าที่ได้ หรือเมื่อตำแหน่งประธานกรรมการว่างลง

(ข) ปฏิบัติการตามที่ประธานกรรมการมอบหมาย

(ค) ดำเนินการอื่น ๆ ตามที่คณะกรรมการดำเนินการมอบหมายภายใต้กฎหมายข้อบังคับ ระเบียบ มติ และประกาศสหกรณ์

(3) **เลขานุการ** มีอำนาจหน้าที่ดังนี้

(ก) จัดทำรายงานการประชุมใหญ่ และรายงานการประชุมคณะกรรมการดำเนินการ ทุกครั้ง

(ข) ดูแลรักษาเอกสาร และรายงานการประชุมของสหกรณ์ให้เรียบร้อยอยู่เสมอ

(ค) จัดทำระเบียบวาระการประชุมใหญ่ การประชุมคณะกรรมการดำเนินการ โดยความเห็นชอบของประธานกรรมการ

(ง) แจ้งนัดประชุมไปยังบรรดาสมาชิก สมาชิกสมทบ หรือกรรมการดำเนินการ แล้วแต่กรณี

(จ) ดำเนินการอื่น ๆ ตามที่คณะกรรมการดำเนินการมอบหมายภายใต้กฎหมาย ข้อบังคับ ระเบียบ มติ และประกาศสหกรณ์

(4) **เหรัญญิก** มีอำนาจหน้าที่ดังนี้

(ก) ควบคุม ดูแล ตรวจสอบการรับจ่ายและเก็บรักษาเงินและทรัพย์สินของสหกรณ์ให้เป็นไปโดยถูกต้องเรียบร้อย

(ข) ดำเนินการอื่น ๆ ตามที่คณะกรรมการดำเนินการมอบหมายภายใต้กฎหมาย ข้อบังคับ ระเบียบ มติ และประกาศสหกรณ์

ข้อ 77 **กำหนดเวลาอยู่ในตำแหน่ง** คณะกรรมการดำเนินการมีวาระอยู่ในตำแหน่งคราวละสองปี นับแต่วันเลือกตั้งคณะกรรมการดำเนินการทั้งคณะ ให้กรรมการดำเนินการที่อยู่ในตำแหน่งจนครบวาระออกจากตำแหน่งสลับกันไปทุก ๆ ปี

ในกรณีที่ประธานกรรมการหรือกรรมการดำเนินการพ้นจากตำแหน่งตามวาระ แต่ยังไม่มีการเลือกตั้งใหม่ ให้ประธานกรรมการหรือกรรมการดำเนินการซึ่งพ้นจากตำแหน่งปฏิบัติหน้าที่ต่อไปจนกว่าจะได้ประธานกรรมการหรือกรรมการดำเนินการใหม่แล้ว แต่ต้องไม่เกินหนึ่งร้อยห้าสิบวันนับแต่วันครบวาระ

ประธานกรรมการหรือกรรมการดำเนินการซึ่งพ้นจากตำแหน่งอาจได้รับเลือกตั้งได้อีก แต่ต้องไม่เกินสองวาระติดต่อกัน

กรรมการดำเนินการที่ยังไม่พ้นจากตำแหน่ง มีสิทธิที่จะสมัครรับเลือกตั้งเป็นประธานกรรมการ แต่ต้องลาออกจากตำแหน่งกรรมการดำเนินการก่อนประกาศวันรับสมัครไม่น้อยกว่าเจ็ดวัน และให้ดำรงตำแหน่งประธานกรรมการได้เพียงเท่ากับเวลาที่ตนเหลืออยู่

ในกรณีที่กรรมการดำเนินการต้องพ้นจากตำแหน่งทั้งคณะ ให้กรรมการดำเนินการที่ได้รับเลือกตั้งใหม่อยู่ในตำแหน่งได้เช่นเดียวกับกรรมการดำเนินการชุดแรก และให้นำความในวรรคหนึ่งมาใช้บังคับโดยอนุโลม

ข้อ 78 **การพ้นจากตำแหน่ง** กรรมการดำเนินการต้องพ้นจากตำแหน่ง เพราะเหตุอย่างหนึ่งอย่างใด ดังต่อไปนี้

(1) ถึงคราวออกตามวาระ

(2) ลาออก โดยแสดงความจำนงเป็นหนังสือต่อคณะกรรมการดำเนินการ หรือลาออกต่อที่ประชุมใหญ่ของสหกรณ์

(3) ขาดจากสมาชิกภาพ

(4) มีลักษณะต้องห้ามตามข้อ 74

(5) ที่ประชุมใหญ่ลงมติถอดถอนทั้งคณะหรือรายบุคคล

(6) นายทะเบียนสหกรณ์สั่งให้ออกทั้งคณะหรือรายบุคคล

(7) ไม่รักษาจรรยาบรรณทางธุรกิจและอุดมการณ์สหกรณ์

ให้กรรมการดำเนินการผู้มีส่วนได้เสียตาม (6) อุทธรณ์ต่อคณะกรรมการพิจารณาอุทธรณ์ได้ภายในสามสิบวันนับแต่วันที่รับทราบคำสั่ง และคำวินิจฉัยของคณะกรรมการพิจารณาอุทธรณ์ให้ถือเป็นที่สุด

กรณีที่ที่ประชุมใหญ่ลงมติถอดถอนให้กรรมการดำเนินการพ้นจากตำแหน่งทั้งคณะ ให้ที่ประชุมใหญ่เลือกตั้งคณะกรรมการดำเนินการใหม่ทั้งคณะ และอยู่ในตำแหน่งเท่ากับวาระของคณะกรรมการดำเนินการที่ถูกถอดถอน

ข้อ 79 **ตำแหน่งว่างก่อนถึงคราวออกตามวาระ** ในกรณีตำแหน่งประธานกรรมการหรือกรรมการดำเนินการว่างลงไม่ว่าด้วยเหตุใด เว้นแต่เพราะเหตุตามข้อ 78(6) และยังมิดำเนินการให้ได้มาซึ่งประธานกรรมการหรือกรรมการดำเนินการแทนตำแหน่งที่ว่าง ให้คณะกรรมการดำเนินการประกอบด้วยกรรมการดำเนินการเท่าที่มีอยู่จนกว่าจะมีการประชุมใหญ่ซึ่งจะได้มีการเลือกตั้งประธานกรรมการหรือกรรมการดำเนินการแทนในตำแหน่งที่ว่าง แต่หากจำนวนกรรมการดำเนินการลดลงจนเหลือน้อยกว่าองค์ประชุม กรรมการดำเนินการที่ดำรงตำแหน่งอยู่จะประชุมดำเนินการใด ๆ ไม่ได้ ต้องเรียกประชุมใหญ่เลือกตั้งผู้เป็นประธานกรรมการหรือกรรมการดำเนินการแทนโดยเร็ว เฉพาะการเลือกตั้งกรรมการดำเนินการแทนตำแหน่งที่ว่างลง

ในกรณีที่ตำแหน่งกรรมการดำเนินการว่างลงก่อนถึงคราวออกตามวาระตามความในวรรคก่อนนั้นหากเป็นตำแหน่งประธานกรรมการ ให้รองประธานกรรมการคนที่หนึ่งหรือคนที่สองปฏิบัติหน้าที่แทนตามลำดับ แต่หากไม่มีรองประธานกรรมการและยังมิได้มีการประชุมใหญ่เพื่อเลือกตั้งใหม่ ให้คณะกรรมการดำเนินการอาจพิจารณาเลือกตั้งกรรมการดำเนินการคนใดคนหนึ่งปฏิบัติหน้าที่แทนจนกว่าจะมีการเลือกตั้งประธานกรรมการใหม่

ให้ประธานกรรมการหรือกรรมการดำเนินการที่ได้รับการเลือกตั้งขึ้นแทนในตำแหน่งที่ว่าง อยู่ในตำแหน่งได้เพียงเท่ากำหนดเวลาที่ผู้ซึ่งตนแทนนั้นชอบที่จะอยู่ได้

ข้อ 80 **การประชุมและองค์ประชุม** ให้คณะกรรมการดำเนินการประชุมตามคราวที่มีกิจธุระ แต่อย่างน้อยเดือนละหนึ่งครั้ง

ให้ประธานกรรมการเรียกประชุมคณะกรรมการดำเนินการ ในกรณีที่เป็นการประชุมเกี่ยวกับการเปลี่ยนแปลงแก้ไขข้อบังคับ ระเบียบ หรือเรื่องที่สำคัญอื่น ๆ ของสหกรณ์ ให้แจ้งเจ้าหน้าที่ของกรมส่งเสริมสหกรณ์และกรมตรวจบัญชีสหกรณ์ทราบด้วยทุกคราว

ถ้ากรรมการดำเนินการตั้งแต่หนึ่งในสามขึ้นไปของจำนวนกรรมการดำเนินการทั้งหมดที่มีอยู่ร้องขอให้มีการประชุมคณะกรรมการดำเนินการเพื่อกิจการอย่างหนึ่งอย่างใด ให้ประธานกรรมการเรียกประชุมคณะกรรมการดำเนินการภายในสิบวัน นับแต่วันที่ประธานกรรมการได้รับหนังสือร้องขอ

ในการประชุมคณะกรรมการดำเนินการ ต้องมีกรรมการดำเนินการมาประชุมไม่น้อยกว่ากึ่งหนึ่งของจำนวนกรรมการดำเนินการทั้งหมด จึงจะเป็นองค์ประชุม

ข้อ 81 **อำนาจหน้าที่ของคณะกรรมการดำเนินการ** คณะกรรมการดำเนินการ มีอำนาจหน้าที่ดำเนินกิจการทั้งปวงของสหกรณ์ ให้เป็นไปตามกฎหมาย ข้อบังคับ ระเบียบ มติ และประกาศสหกรณ์ ด้วยความซื่อสัตย์สุจริตและระมัดระวังรักษาผลประโยชน์ของสหกรณ์ กับทั้งในทางอันจะทำให้เกิดความเจริญแก่สหกรณ์ ซึ่งรวมทั้งในข้อต่อไปนี้

(1) กำหนดนโยบาย ทิศทาง และเป้าหมายเชิงกลยุทธ์ในภาพรวมของสหกรณ์ เพื่อเสนอที่ประชุมใหญ่พิจารณาอนุมัติ รวมทั้งกำกับดูแลให้ฝ่ายจัดการดำเนินการให้เป็นไปตามนโยบายดังกล่าวอย่างมีประสิทธิภาพและประสิทธิผล

(2) จัดให้มีข้อกำหนดเกี่ยวกับจริยธรรมของกรรมการ ผู้จัดการ ผู้มีอำนาจในการจัดการ ที่ปรึกษาของสหกรณ์ และเจ้าหน้าที่ของสหกรณ์ เพื่อเป็นแนวทางปฏิบัติของสหกรณ์

(3) จัดให้มีนโยบายและกระบวนการบริหารความเสี่ยงด้านต่าง ๆ ของสหกรณ์ โดยจะต้องครอบคลุมถึงความเสี่ยงด้านสินเชื่อ การลงทุน สภาพคล่อง และปฏิบัติการ รวมทั้งจัดให้มีการทบทวนนโยบายและกระบวนการบริหารความเสี่ยงอย่างสม่ำเสมอ พร้อมทั้งรายงานผลการดำเนินการดังกล่าวให้ที่ประชุมใหญ่ทราบ

(4) กำกับดูแลฝ่ายจัดการให้จัดการงานของสหกรณ์อย่างมีประสิทธิภาพ และดำเนินกิจการตามกฎหมายว่าด้วยสหกรณ์และกฎหมายอื่นที่เกี่ยวข้องอย่างเคร่งครัด

(5) จัดให้มีระบบการควบคุมภายในและการตรวจสอบกิจการที่มีประสิทธิภาพ

(6) กำกับดูแลให้ฝ่ายจัดการรายงานเรื่องที่สำคัญของสหกรณ์ต่อคณะกรรมการดำเนินการอย่างรวดเร็ว และมีกระบวนการนำเสนอข้อมูลและข้อเท็จจริงอย่างครบถ้วน เพื่อให้คณะกรรมการดำเนินการสามารถปฏิบัติตามอำนาจหน้าที่ได้อย่างสมบูรณ์

(7) กำหนดนโยบายและแผนเกี่ยวกับการฝาก การลงทุน การกู้ยืมจากสหกรณ์อื่นและสถาบันการเงิน และการค้ำประกันเพื่อเสนอต่อที่ประชุมใหญ่ของสหกรณ์พิจารณาอนุมัติ

(8) พิจารณาแต่งตั้งและกำหนดอำนาจหน้าที่ของคณะอนุกรรมการต่าง ๆ ตามความจำเป็น

(9) กำกับดูแลสหกรณ์ให้มีการจัดทำและเก็บรักษาบัญชีและเอกสารที่เกี่ยวข้องเพื่อแสดงฐานะการเงินและผลการดำเนินงานที่แท้จริงของสหกรณ์ โดยต้องเปิดเผยให้สมาชิกได้รับทราบและสามารถตรวจสอบได้

(10) กำกับดูแลสหกรณ์ให้มีการจัดส่งข้อมูลและรายงานต่าง ๆ ตามกฎหมายว่าด้วยสหกรณ์และกฎหมายอื่นที่เกี่ยวข้องภายในระยะเวลาที่กำหนด

(11) ปฏิบัติตามและกำกับดูแลสหกรณ์ให้ดำเนินการตามกฎหมายว่าด้วยสหกรณ์และกฎหมายอื่นที่เกี่ยวข้อง

(12) พิจารณาในเรื่องการรับและออกจากสหกรณ์ของสมาชิก สมาชิกสมทบ ตลอดจนดูแลให้สมาชิก สมาชิกสมทบ ปฏิบัติการต่าง ๆ ตามกฎหมาย ข้อบังคับ ระเบียบ มติ และประกาศสหกรณ์

(13) พิจารณาในเรื่องการรับฝากเงิน การกู้ยืมเงิน การให้เงินกู้ และการฝากหรือลงทุนของสหกรณ์

(14) กำหนดและดำเนินการเกี่ยวกับการประชุมใหญ่ การเสนองบการเงินประจำปีและรายงานประจำปีแสดงผลการดำเนินงานของสหกรณ์ต่อที่ประชุมใหญ่

(15) เสนอแนะการจัดสรรกำไรสุทธิประจำปีต่อที่ประชุมใหญ่

(16) เสนอแผนงานและงบประมาณรายจ่ายประจำปีให้ที่ประชุมใหญ่อนุมัติ

(17) พิจารณาดำเนินการแต่งตั้งหรือจ้างและกำหนดค่าตอบแทนของผู้จัดการ ตลอดจนควบคุมดูแลการปฏิบัติงานของผู้จัดการให้เป็นการถูกต้อง

(18) พิจารณาดำเนินการแต่งตั้ง และกำหนดค่าตอบแทนแก่ผู้ตรวจสอบภายใน

(19) กำหนดระเบียบสหกรณ์

(20) จัดให้มีและดูแลให้เรียบร้อยซึ่งบรรดาทะเบียน สมุดบัญชีเอกสารต่าง ๆ และบรรดาอุปกรณ์ดำเนินงานของสหกรณ์

(21) เสนอให้ที่ประชุมใหญ่พิจารณาให้สหกรณ์สมัครเข้าเป็นสมาชิกและออกจากการเป็นสมาชิกชุมนุมสหกรณ์ และองค์กรอื่น

(22) พิจารณาดำเนินการแต่งตั้งและถอดถอนคณะกรรมการอื่น หรือคณะอนุกรรมการ หรือคณะทำงานเพื่อประโยชน์ในการดำเนินกิจการของสหกรณ์

(23) พิเคราะห์และปฏิบัติตามหนังสือของนายทะเบียนสหกรณ์ รองนายทะเบียนสหกรณ์ ผู้ตรวจการสหกรณ์ ผู้สอบบัญชี หรือพนักงานเจ้าหน้าที่ซึ่งนายทะเบียนสหกรณ์มอบหมาย

(24) พิจารณาให้ความเที่ยงธรรมแก่บรรดาสมาชิก สมาชิกสมทบ เจ้าหน้าที่สหกรณ์ ตลอดจนสอดส่องดูแลโดยทั่วไป เพื่อให้กิจการของสหกรณ์ดำเนินไปด้วยดี

(25) พิจารณารายงานของคณะกรรมการอื่น คณะอนุกรรมการ ผู้ตรวจสอบกิจการ ความเห็นของผู้จัดการ สมาชิก สมาชิกสมทบ และผู้แทนสมาชิกเกี่ยวกับกิจการของสหกรณ์

(26) เชิญบุคคลที่เห็นสมควรเป็นที่ปรึกษาของสหกรณ์ ตลอดจนกำหนดค่าตอบแทนให้ตามที่เห็นสมควร

(27) ฟ้อง ต่อสู้ หรือดำเนินคดีเกี่ยวกับกิจการของสหกรณ์ หรือประนีประนอมยอมความหรือมอบข้อพิพาทให้อนุญาโตตุลาการพิจารณาชี้ขาด

(28) พิจารณาดำเนินการต่าง ๆ เกี่ยวกับทรัพย์สิน ดังระบุไว้ในวัตถุประสงค์ของสหกรณ์

(29) พิจารณาแต่งตั้งกรรมการดำเนินการเป็นผู้แทนสหกรณ์เพื่อเข้าประชุมใหญ่และออกเสียงในการประชุมใหญ่ของสันนิบาตสหกรณ์แห่งประเทศไทย ชุมนุมสหกรณ์ และองค์กรอื่น ซึ่งสหกรณ์เป็นสมาชิก ทั้งนี้ ให้เป็นไปตามที่ข้อบังคับของสันนิบาตสหกรณ์แห่งประเทศไทย ชุมนุมสหกรณ์ และองค์กรนั้นกำหนดไว้

(30) ค้ำประกันเงินกู้ที่สหกรณ์กู้ยืมจากกรมส่งเสริมสหกรณ์ หน่วยงานภาครัฐ หรือสถาบันการเงินอื่น โดยรับผิดชอบการค้ำประกันในฐานะส่วนตัว

(31) พิจารณามอบหมายอำนาจหน้าที่ในการดำเนินงานที่มิใช่การทำนิติกรรมให้แก่ประธานกรรมการ รองประธานกรรมการ เลขานุการ เหรัญญิก ผู้จัดการ กรรมการดำเนินการและบุคคลที่เกี่ยวข้องได้ตามความเหมาะสม

 (32) พิจารณากำหนดตัวเจ้าหน้าที่ของสหกรณ์ให้ปฏิบัติหน้าที่แทนผู้จัดการ

ข้อ 82 **ความรับผิดของคณะกรรมการดำเนินการ** ในกรณีคณะกรรมการดำเนินการกระทำการหรืองดเว้นการกระทำการ หรือกระทำการโดยประมาทเลินเล่อในการปฏิบัติหน้าที่ของตนจนทำให้เสียผลประโยชน์ของสหกรณ์ สมาชิก หรือสมาชิกสมทบ อันเป็นเหตุให้สหกรณ์มีข้อบกพร่องเกี่ยวกับการเงิน การบัญชี หรือกิจการ หรือฐานะการเงินตามรายงานการสอบบัญชี หรือรายงานการตรวจสอบ เป็นเหตุให้สหกรณ์ได้รับความเสียหาย คณะกรรมการดำเนินการต้องรับผิดชอบชดใช้ค่าเสียหายให้แก่สหกรณ์ ซึ่งต้องรับผิดทั้งทางแพ่งและอาญา

ข้อ 83 **คณะกรรมการดำเนินการ หรือกรรมการ** ต้องรับผิดชอบในความเสียหายต่อสหกรณ์ในกรณีดังต่อไปนี้

(1) แสวงหาผลประโยชน์โดยมิชอบ

(2) ไม่ปฏิบัติหน้าที่ตามคำสั่งของนายทะเบียนสหกรณ์

(3) ดำเนินกิจการนอกขอบวัตถุประสงค์หรือขอบเขตแห่งการดำเนินกิจการที่จะพึงดำเนินการได้ของสหกรณ์

ข้อ 84 **คณะกรรมการดำเนินการ หรือกรรมการ** ไม่ต้องรับผิดในกรณีดังต่อไปนี้

(1) พิสูจน์ได้ว่าตนมิได้ร่วมกระทำการอันเป็นเหตุให้เกิดความเสียหายต่อสหกรณ์

(2) คัดค้านในที่ประชุมคณะกรรมการดำเนินการสหกรณ์โดยปรากฏในรายงานการประชุมหรือได้คัดค้านเป็นหนังสือยื่นต่อประธานที่ประชุมภายในสามวันทำการนับแต่สิ้นสุดการประชุม

ข้อ 85 **คณะกรรมการอำนวยการ** คณะกรรมการดำเนินการอาจตั้งคณะกรรมการอำนวยการจากคณะกรรมการดำเนินการ จำนวนเจ็ดคน โดยให้ประธานกรรมการ รองประธานกรรมการ เหรัญญิก และเลขานุการของคณะกรรมการดำเนินการเป็นกรรมการอำนวยการ และให้คณะกรรมการดำเนินการตั้งกรรมการดำเนินการอื่นเป็นกรรมการร่วมอีกตามสมควร

ให้ประธานกรรมการและเลขานุการคณะกรรมการดำเนินการเป็นประธานและเลขานุการคณะกรรมการอำนวยการตามลำดับ

คณะกรรมการอำนวยการให้อยู่ในตำแหน่งได้เท่ากับกำหนดเวลาของคณะกรรมการดำเนินการ ซึ่งตั้งคณะกรรมการอำนวยการนั้น

ให้คณะกรรมการอำนวยการประชุมกันตามคราวที่มีกิจธุระ แต่จะต้องมีการประชุมกันเดือนละหนึ่งครั้งเป็นอย่างน้อย และให้ประธานกรรมการอำนวยการหรือเลขานุการนัดเรียกประชุมได้

ในการประชุมคณะกรรมการอำนวยการ ต้องมีกรรมการอำนวยการมาประชุมไม่น้อยกว่ากึ่งหนึ่งของจำนวนกรรมการอำนวยการทั้งหมด จึงจะเป็นองค์ประชุม

ข้อวินิจฉัยทั้งปวงของคณะกรรมการอำนวยการ ให้เสนอคณะกรรมการดำเนินการในการประชุมคราวถัดไปทราบ หรือพิจารณาแล้วแต่กรณี

ข้อ 86 **อำนาจหน้าที่ของคณะกรรมการอำนวยการ** ให้คณะกรรมการอำนวยการเป็นผู้ดำเนินกิจการแทนคณะกรรมการดำเนินการตามที่ได้รับมอบหมาย และตามกฎหมาย ข้อบังคับ ระเบียบ มติ และประกาศสหกรณ์ รวมทั้งข้อต่อไปนี้

(1) ควบคุมในเรื่องการรับเงิน การจ่ายเงิน การสะสมเงิน การฝากหรือการเก็บรักษาเงินให้เป็นไปตามข้อบังคับ และระเบียบสหกรณ์

(2) ควบคุมการจัดทำบัญชี และทะเบียนต่าง ๆ ของสหกรณ์ให้ถูกต้องครบถ้วนและเป็นปัจจุบันอยู่เสมอ

(3) ควบคุมดูแล เก็บรักษาเอกสารหลักฐานต่าง ๆ ตลอดจนทรัพย์สินของสหกรณ์ให้อยู่ในสภาพอันดีและปลอดภัย และพร้อมที่จะให้ผู้เกี่ยวข้องตรวจสอบได้ทันที

(4) เสนอแนะคณะกรรมการดำเนินการในการปรับปรุงหรือแก้ไขการบริหารงานของสหกรณ์

(5) ควบคุมดูแลการจัดทำงบการเงินประจำปี รวมทั้งบัญชีกำไรขาดทุนและรายงานประจำปีแสดงผลการดำเนินงานของสหกรณ์เสนอคณะกรรมการดำเนินการพิจารณา เพื่อเสนอต่อที่ประชุมใหญ่อนุมัติ

(6) พิจารณาการจัดสรรกำไรสุทธิประจำปีของสหกรณ์ เสนอต่อคณะกรรมการดำเนินการพิจารณาและเสนอให้ที่ประชุมใหญ่พิจารณาอนุมัติ

(7) พิจารณาแผนงานและงบประมาณรายจ่ายประจำปีของสหกรณ์ เสนอต่อคณะกรรมการดำเนินการพิจารณาและเสนอที่ประชุมใหญ่อนุมัติ

(8) ทำนิติกรรมต่าง ๆ เกี่ยวกับการดำเนินงานของสหกรณ์ตามที่คณะกรรมการดำเนินการมอบหมาย

ข้อ 87 **คณะกรรมการเงินกู้** คณะกรรมการดำเนินการอาจตั้งคณะกรรมการเงินกู้จากคณะกรรมการดำเนินการจำนวนห้าคน โดยให้มีตำแหน่งประธานกรรมการหนึ่งคน และเลขานุการหนึ่งคน นอกนั้นเป็นกรรมการ

คณะกรรมการเงินกู้ให้อยู่ในตำแหน่งได้เท่ากับกำหนดเวลาของคณะกรรมการดำเนินการซึ่งตั้งคณะกรรมการเงินกู้นั้น

ให้คณะกรรมการเงินกู้ประชุมกันตามคราวที่มีกิจธุระ แต่จะต้องมีการประชุมกันเดือนละหนึ่งครั้งเป็นอย่างน้อย และให้ประธานกรรมการเงินกู้หรือเลขานุการนัดเรียกประชุมได้

ในการประชุมคณะกรรมการเงินกู้ ต้องมีกรรมการเงินกู้เข้าประชุมไม่น้อยกว่ากึ่งหนึ่งของจำนวนกรรมการเงินกู้ทั้งหมดจึงจะเป็นองค์ประชุม

ข้อวินิจฉัยทั้งปวงของคณะกรรมการเงินกู้ ให้นำเสนอคณะกรรมการดำเนินการทราบ หรือพิจารณาแล้วแต่กรณีในการประชุมคราวถัดไป สำหรับเรื่องที่เสนอให้พิจารณา ให้แจ้งผ่านเลขานุการคณะกรรมการดำเนินการ

ข้อ 88 **อำนาจหน้าที่ของคณะกรรมการเงินกู้** ให้คณะกรรมการเงินกู้มีอำนาจหน้าที่ในการพิจารณาวินิจฉัยอนุมัติการให้เงินกู้แก่สมาชิกหรือสมาชิกสมทบตามกฎหมาย ข้อบังคับ ระเบียบ มติ และประกาศสหกรณ์ รวมทั้งข้อต่อไปนี้

(1) ตรวจสอบการใช้เงินกู้ของสมาชิก สมาชิกสมทบ ให้เป็นไปตามวัตถุประสงค์ที่ให้เงินกู้นั้น

(2) ตรวจสอบและควบคุมให้เงินกู้มีหลักประกันตามที่กำหนดไว้ในระเบียบสหกรณ์ และเมื่อเห็นว่าหลักประกันสำหรับเงินกู้รายใดเกิดบกพร่องก็ต้องกำหนดให้ผู้กู้จัดการแก้ไขให้คืนดี ภายในระยะเวลาที่กำหนด

(3) ดูแลและติดตามการชำระหนี้ของสมาชิก สมาชิกสมทบ ผู้กู้ให้เป็นไปตามที่กำหนดในสัญญา

(4) รายงานและสอบสวนเบื้องต้นให้ได้ข้อความจริงในกรณีสมาชิก สมาชิกสมทบ ผู้กู้ขอผ่อนเวลาการส่งเงินงวดชำระหนี้เงินกู้ หรือผิดนัดการส่งเงินงวดชำระหนี้ เพื่อเสนอความเห็นให้คณะกรรมการดำเนินการพิจารณาผ่อนผัน หรือเรียกคืนเงินกู้ หรือสอบสวนลงโทษให้สมาชิก สมาชิกสมทบออกจากสหกรณ์ หรือพิจารณาว่าตกเป็นผู้ผิดนัดชำระหนี้ตามข้อ 74(8)

ข้อ 89 **คณะกรรมการศึกษาและประชาสัมพันธ์** คณะกรรมการดำเนินการอาจตั้งคณะกรรมการศึกษาและประชาสัมพันธ์ จากคณะกรรมการดำเนินการจำนวนห้าคน โดยให้มีตำแหน่งประธานกรรมการหนึ่งคน และเลขานุการหนึ่งคน นอกนั้นเป็นกรรมการ

คณะกรรมการศึกษาและประชาสัมพันธ์ให้อยู่ในตำแหน่งได้เท่าที่กำหนดเวลาของคณะกรรมการดำเนินการ ซึ่งตั้งคณะกรรมการศึกษาและประชาสัมพันธ์นั้น

ให้คณะกรรมการศึกษาและประชาสัมพันธ์ประชุมกันตามคราวที่มีกิจธุระ แต่จะต้องมีการประชุมกันเดือนละหนึ่งครั้งเป็นอย่างน้อย และให้ประธานกรรมการศึกษาและประชาสัมพันธ์หรือเลขานุการนัดเรียกประชุมได้

ในการประชุมคณะกรรมการศึกษาและประชาสัมพันธ์ ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการศึกษาและประชาสัมพันธ์ทั้งหมดจึงจะเป็นองค์ประชุม

ให้คณะกรรมการศึกษาและประชาสัมพันธ์รายงานผลการปฏิบัติงานให้คณะกรรมการดำเนินการทราบหรือพิจารณาแล้วแต่กรณีในการประชุมคราวถัดไป สำหรับเรื่องที่เสนอให้พิจารณา ให้แจ้งผ่านเลขานุการคณะกรรมการดำเนินการ

ข้อ 90 **อำนาจหน้าที่ของคณะกรรมการศึกษาและประชาสัมพันธ์** ให้คณะกรรมการศึกษาและประชาสัมพันธ์มีอำนาจและหน้าที่ดำเนินกิจการตามกฎหมาย ข้อบังคับ ระเบียบ มติ และประกาศสหกรณ์ในส่วนที่เกี่ยวข้อง รวมทั้งข้อต่อไปนี้

(1) ให้ความช่วยเหลือทางวิชาการแก่สมาชิก สมาชิกสมทบ โดยให้การศึกษาและอบรมแก่สมาชิก สมาชิกสมทบ และผู้ที่สนใจให้ทราบถึงเจตนารมณ์ หลักวิธีการ และการบริหารงานของสหกรณ์

(2) ประชาสัมพันธ์และเผยแพร่ข่าวสาร ความรู้เกี่ยวกับลักษณะประโยชน์ รวมทั้งผลงานของสหกรณ์ให้สมาชิก สมาชิกสมทบ และบุคคลภายนอกรับทราบ

(3) ดำเนินการในการหาผู้สมัครเข้าเป็นสมาชิก สมาชิกสมทบ

(4) ให้การศึกษาอบรมและเผยแพร่แก่สมาชิก สมาชิกสมทบ ถึงวิธีการออมทรัพย์ และการใช้จ่ายเงินอย่างรอบคอบ ตลอดจนวิชาการต่าง ๆ อันจะเป็นประโยชน์ต่อการประกอบอาชีพ

(5) ศึกษาและติดตามข่าวความเคลื่อนไหวด้านการดำเนินงานของสหกรณ์อื่นทั้งในและนอกประเทศ เพื่อนำตัวอย่างที่ดีมาเสนอคณะกรรมการดำเนินการพิจารณานำมาบริการแก่สมาชิก สมาชิกสมทบ ตามความเหมาะสม

**คณะอนุกรรมการ**

ข้อ 91 **คณะอนุกรรมการ** ในกรณีจำเป็นแก่การดำเนินการ คณะกรรมการดำเนินการอาจแต่งตั้งอนุกรรมการต่าง ๆ เพื่อมอบหมายให้ปฏิบัติภารกิจของสหกรณ์ โดยมีอำนาจหน้าที่ตามที่คณะกรรมการดำเนินการกำหนด

คณะกรรมการดำเนินการอาจแต่งตั้งบุคคลภายนอกที่มีความรู้ ความเชี่ยวชาญในเรื่องนั้น ๆ เป็น ที่ปรึกษาคณะอนุกรรมการและให้ถือว่าที่ปรึกษาคณะอนุกรรมการเป็นส่วนหนึ่งขององค์ประกอบ

ข้อ 92 **คณะอนุกรรมการบริหารความเสี่ยง** ให้คณะกรรมการดำเนินการแต่งตั้งกรรมการดำเนินการเป็นคณะอนุกรรมการบริหารความเสี่ยง จำนวนห้าคน โดยให้มีตำแหน่งประธานกรรมการคนหนึ่งและเลขานุการคนหนึ่ง นอกนั้นเป็นอนุกรรมการ

คณะกรรมการดำเนินการอาจแต่งตั้งบุคคลภายนอกที่เป็นผู้ทรงคุณวุฒิเป็นที่ปรึกษาคณะอนุกรรมการได้

คณะอนุกรรมการบริหารความเสี่ยงให้อยู่ในตำแหน่งได้เท่ากับกำหนดเวลาของคณะกรรมการดำเนินการซึ่งตั้งคณะอนุกรรมการบริหารความเสี่ยงนั้น

ให้คณะอนุกรรมการบริหารความเสี่ยงประชุมกันตามคราวที่มีกิจธุระ หรือมีการประชุมกันเดือนละหนึ่งครั้งเป็นอย่างน้อยและให้ประธานอนุกรรมการบริหารความเสี่ยง หรือเลขานุการนัดเรียกประชุมได้

ในการประชุมคณะอนุกรรมการบริหารความเสี่ยง ต้องมีอนุกรรมการมาประชุมไม่น้อยกว่ากึ่งหนึ่งของจำนวนคณะอนุกรรมการทั้งหมด จึงจะเป็นองค์ประชุม

ข้อวินิจฉัยทั้งปวงของคณะอนุกรรมการบริหารความเสี่ยง ให้เสนอคณะกรรมการดำเนินการในการประชุมคราวถัดไปทราบและพิจารณา

ข้อ 93 **อำนาจหน้าที่ของคณะอนุกรรมการบริหารความสี่ยง** ให้คณะอนุกรรมการบริหารความเสี่ยงมีอำนาจและหน้าที่ดำเนินการตามกฎหมาย ข้อบังคับ ระเบียบ มติ หรือคำสั่งของสหกรณ์ในส่วนที่เกี่ยวข้องซึ่งทั้งในข้อต่อไปนี้

(1) ศึกษา วิเคราะห์ และกำหนดนโยบายการบริหารความเสี่ยงเพื่อเสนอต่อคณะกรรมการดำเนินการพิจารณา โดยครอบคลุมถึงความเสี่ยงประเภทต่าง ๆ เช่น ความเสี่ยงด้านสินเชื่อ การลงทุน สภาพคล่อง ปฏิบัติการและด้านอื่น ๆ ให้สอดคล้องกับกลยุทธ์เสนอคณะกรรมการดำเนินการอนุมัติ

(2) มีอำนาจตัดสินใจในการดำเนินการใด ๆ ที่เกี่ยวข้อง ภายใต้ขอบเขตความรับผิดชอบที่คณะกรรมการดำเนินการกำหนด

(3) ประเมิน ติดตาม กำกับดูแล และทบทวนความเพียงพอของนโยบายเกี่ยวกับการบริหารความเสี่ยงเพื่อให้กระบวนการบริหารความเสี่ยงมีประสิทธิภาพและประสิทธิผล

(4) รายงานแผนการดำเนินงานที่ควรปรับปรุงแก้ไข ตลอดจนปัจจัยและปัญหาที่มีนัยสำคัญให้แก่คณะกรรมการดำเนินการ เพื่อให้สอดคล้องกับการดำเนินกิจการของสหกรณ์

(5) กำกับดูแลเรื่องธรรมาภิบาลเกี่ยวกับการบริหารความเสี่ยง

(6) รายงานผลการปฏิบัติงานให้คณะกรรมการดำเนินการและต่อที่ประชุมใหญ่ทราบโดยแสดงรายละเอียดในรายงานประจำปี

(7) ปฏิบัติหน้าที่อื่นตามที่คณะกรรมการดำเนินการมอบหมาย

ข้อ 94 **คณะอนุกรรมการการลงทุน**  ให้คณะกรรมการดำเนินการแต่งตั้งกรรมการดำเนินการเป็นคณะอนุกรรมการการลงทุน จำนวนห้าคน และต้องไม่มีกรรมการดำเนินการที่เป็นคณะอนุกรรมการบริหารความเสี่ยงเป็นอนุกรรมการด้วยโดยให้มีตำแหน่งประธานกรรมการคนหนึ่งและเลขานุการคนหนึ่งนอกนั้นเป็นอนุกรรมการ

คณะกรรมการดำเนินการอาจแต่งตั้งบุคคลภายนอกที่เป็นผู้ทรงคุณวุฒิเป็นที่ปรึกษาคณะอนุกรรมการได้

คณะอนุกรรมการการลงทุนให้อยู่ในตำแหน่งได้เท่ากับกำหนดเวลาของคณะกรรมการดำเนินการซึ่งตั้งคณะอนุกรรมการการลงทุนนั้น

ให้คณะอนุกรรมการการลงทุนประชุมกันตามคราวที่มีกิจธุระ หรือมีการประชุมกันเดือนละหนึ่งครั้งเป็นอย่างน้อยและให้ประธานอนุกรรมการการลงทุน หรือเลขานุการนัดเรียกประชุมได้

ในการประชุมคณะอนุกรรมการการลงทุน ต้องมีอนุกรรมการมาประชุมไม่น้อยกว่ากึ่งหนึ่งของจำนวนคณะอนุกรรมการทั้งหมด จึงจะเป็นองค์ประชุม

ข้อวินิจฉัยทั้งปวงของคณะอนุกรรมการการลงทุน ให้เสนอคณะกรรมการดำเนินการในการประชุมคราวถัดไปทราบและพิจารณา

ข้อ 95 **อำนาจหน้าที่คณะอนุกรรมการการลงทุน** ให้คณะอนุกรรมการการลงทุนมีอำนาจและหน้าที่ดำเนินการตามกฎหมาย ข้อบังคับ ระเบียบ มติ หรือคำสั่งของสหกรณ์ในส่วนที่เกี่ยวข้องซึ่งทั้งในข้อต่อไปนี้

(1) ศึกษา วิเคราะห์ และกำหนดนโยบายและแผนเกี่ยวกับการลงทุนประจำปีให้สอดคล้องกับนโยบายการบริหารความเสี่ยงโดยรวม และเสนอคณะกรรมการดำเนินการพิจารณาเพื่อเสนอให้ที่ประชุมใหญ่อนุมัติ

(2) พิจารณาอนุมัติแผนการลงทุนและแผนจัดการการลงทุน ภายใต้ขอบเขตที่คณะกรรมการดำเนินการกำหนด

(3) ประเมิน ติดตาม และกำกับดูแลผลประโยชน์จากการลงทุน และจัดให้มีการควบคุมภายในที่เหมาะสม

(4) กำกับดูแลเรื่องธรรมาภิบาลเกี่ยวกับการลงทุน

(5) รายงานผลการปฏิบัติงานให้คณะกรรมการดำเนินการและรายงานผลการปฏิบัติงานให้ที่ประชุมใหญ่ทราบในรายงานประจำปี

(6) ปฏิบัติหน้าที่อื่นตามที่คณะกรรมการดำเนินการมอบหมาย

ข้อ 96 **ประธานในที่ประชุม** ในการประชุมใหญ่หรือการประชุมคณะกรรมการดำเนินการ ให้ประธานกรรมการเป็นประธานในที่ประชุม ถ้าประธานกรรมการไม่อยู่ในที่ประชุม ให้รองประธานกรรมการคนที่หนึ่งหรือคนที่สองตามลำดับเป็นประธานในที่ประชุม และถ้ารองประธานกรรมการไม่อยู่ในที่ประชุมด้วย ให้ที่ประชุมเลือกตั้งกรรมการดำเนินการคนหนึ่งขึ้นเป็นประธานในที่ประชุม เฉพาะการประชุมคราวนั้น

ในการประชุมคณะกรรมการอื่น ๆ หรือคณะอนุกรรมการเช่น คณะกรรมการอำนวยการ คณะกรรมการเงินกู้ คณะกรรมการศึกษาและประชาสัมพันธ์ ให้ประธานของคณะกรรมการนั้น ๆ เป็นประธานในที่ประชุม ถ้าประธานกรรมการไม่อยู่ในที่ประชุม ให้ที่ประชุมเลือกกรรมการหนึ่งคนเป็นประธานในที่ประชุมเฉพาะการประชุมคราวนั้น

ในการประชุมใหญ่วิสามัญที่สมาชิกร้องขอให้เรียกประชุม ในกรณีที่ที่ประชุมใหญ่ได้มีมติถอดถอน คณะกรรมการดำเนินการทั้งคณะหรือตำแหน่งประธานกรรมการ ให้ผู้ตรวจสอบกิจการเป็นประธานในที่ประชุม

ข้อ 97 **การออกเสียงในการประชุมใหญ่** ผู้แทนสมาชิกคนหนึ่งให้มีเสียงหนึ่งในการลงคะแนนออกเสียงในที่ประชุมใหญ่ได้เพียงคนละหนึ่งเสียง และจะมอบให้ผู้อื่นมาประชุมและออกเสียงแทนตนไม่ได้

ถ้าปัญหาซึ่งที่ประชุมวินิจฉัยนั้นผู้แทนสมาชิกคนใดมีส่วนได้เสีย ผู้แทนสมาชิกผู้นั้นจะออกเสียงในเรื่องนั้นไม่ได้

ข้อ 98 **การวินิจฉัยปัญหา** การวินิจฉัยปัญหาต่าง ๆ ในที่ประชุมใหญ่ หรือที่ประชุมคณะกรรมการดำเนินการ หรือที่ประชุมคณะกรรมการอื่น ๆ ให้ถือคะแนนเสียงข้างมาก สำหรับการประชุมคณะกรรมการดำเนินการ หรือการประชุมคณะกรรมการอื่น ๆ ประธานที่ประชุมมีสิทธิออกเสียงได้ หากถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด เว้นแต่ในการประชุมใหญ่ในกรณีต่อไปนี้ให้ถือเสียงไม่น้อยกว่าสองในสามของจำนวนผู้แทนสมาชิกซึ่งมาประชุม

(1) การแก้ไขเพิ่มเติมข้อบังคับ

(2) การเลิกสหกรณ์

(3) การควบสหกรณ์

(4) การแยกสหกรณ์

การอื่นใดที่ข้อบังคับนี้กำหนดการลงคะแนนเสียงไว้เป็นการเฉพาะ ก็ให้ถือปฏิบัติเป็นไปตามข้อกำหนดนั้น

ถ้าในปัญหาซึ่งที่ประชุมวินิจฉัยนั้น ผู้ใดมีส่วนได้เสียเป็นพิเศษเฉพาะตัว ผู้นั้นจะออกเสียงในเรื่องนั้นไม่ได้

ข้อ 99 **รายงานการประชุม** ในการประชุมใหญ่ การประชุมคณะกรรมการดำเนินการ หรือการประชุมคณะกรรมการอื่น ๆ นั้น ต้องจัดให้ผู้เข้าประชุมลงลายมือชื่อก่อนเข้าประชุม พร้อมทั้งบันทึกเรื่องที่พิจารณาวินิจฉัยทั้งสิ้นไว้ในรายงานการประชุม และให้ประธานในที่ประชุมกับเลขานุการ หรือกรรมการอื่น ๆ อนุกรรมการแล้วแต่กรณีอีกคนหนึ่งที่เข้าประชุมนั้น ๆ ลงลายมือชื่อไว้เป็นสำคัญ

รายงานการประชุมคณะกรรมการดำเนินการต้องจัดทำให้แล้วเสร็จภายในไม่เกินสามสิบวัน

**หมวด 9**

**ผู้จัดการและเจ้าหน้าที่ของสหกรณ์**

ข้อ 100 **การจ้างและแต่งตั้งผู้จัดการ** คณะกรรมการดำเนินการอาจพิจารณาคัดเลือกบุคคลที่มีความซื่อสัตย์สุจริต มีความรู้ความสามารถและความเหมาะสมเพื่อแต่งตั้งหรือจ้างเป็นผู้จัดการหรือเจ้าหน้าที่

ห้ามไม่ให้บุคคลซึ่งมีลักษณะดังต่อไปนี้เป็นหรือทำหน้าที่ผู้จัดการหรือเจ้าหน้าที่ของสหกรณ์

(1) เคยได้รับโทษจำคุกโดยคำพิพากษาถึงที่สุดให้จำคุก เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ

(2) เคยถูกไล่ออกปลดออกหรือให้ออกจากราชการ องค์การ หรือหน่วยงานของรัฐหรือเอกชนฐานทุจริตต่อหน้าที่

(3) เคยถูกให้พ้นจากตำแหน่งกรรมการหรือมีคำวินิจฉัยเป็นที่สุดให้พ้นจากตำแหน่งกรรมการตามคำสั่งนายทะเบียนสหกรณ์

(4) เคยถูกที่ประชุมใหญ่มีมติให้ถอดถอนออกจากตำแหน่งกรรมการเพราะเหตุทุจริตต่อหน้าที่

(5) ผิดนัดชำระเงินต้นหรือดอกเบี้ยกับสหกรณ์ที่ตนเป็นสมาชิก ในระยะเวลาสองปีทางบัญชี ก่อนวันที่ทำสัญญาจ้างเป็นผู้จัดการหรือในขณะที่ดำรงตำแหน่ง

(6) เป็นคู่สมรส บุตร บิดา มารดาของกรรมการ หรือผู้จัดการ หรือเจ้าหน้าที่ของสหกรณ์

(7) เป็นหรือเคยเป็นบุคคลล้มละลาย

(8) เคยถูกธนาคารแห่งประเทศไทย สำนักงานคณะกรรมการกำกับหลักทรัพย์ และตลาดหลักทรัพย์หรือสำนักงานคณะกรรมการกำกับและส่งเสริมการประกอบธุรกิจประกันภัย สั่งถอดถอนจากการเป็นกรรมการ ผู้จัดการ ผู้มีอำนาจในการจัดการ หรือที่ปรึกษาของผู้ให้บริการทางการเงิน ซึ่งอยู่ภายใต้การกำกับดูแลของหน่วยงานดังกล่าวแล้ว เว้นแต่จะพ้นระยะเวลาที่กำหนดห้ามดำรงตำแหน่งดังกล่าวแล้วหรือได้รับการยกเว้นจากหน่วยงานกำกับดูแล แล้วแต่กรณี

(9) มีหรือเคยมีส่วนร่วมในการประกอบธุรกิจหรือการดำเนินกิจการใด ๆ อันผิดกฎหมายที่มีลักษณะเป็นการหลอกลวงผู้อื่นหรือฉ้อโกงประชาชน

(10) เป็นกรรมการหรือผู้จัดการของสหกรณ์อื่น

(11) พ้นจากตำแหน่งกรรมการของสหกรณ์นั้นไม่เกินหนึ่งปี

(12) ผิดนัดชำระเงินต้นหรือดอกเบี้ยเกินกว่าเก้าสิบวันกับนิติบุคคลที่เป็นสมาชิกข้อมูลเครดิตตามกฎหมายว่าด้วยการประกอบธุรกิจข้อมูลเครดิตในระยะเวลาสองปีก่อนวันที่ทำสัญญาจ้างเป็นผู้จัดการหรือในขณะที่ดำรงตำแหน่ง

การจ้างผู้จัดการต้องทำหนังสือสัญญาจ้างไว้เป็นหลักฐานและให้ให้มีหลักประกันให้เป็นไปตามกฎหมาย

ในการแต่งตั้งหรือจ้างผู้จัดการต้องให้ผู้จัดการรับทราบ และรับรองที่จะปฏิบัติหน้าที่ดังกำหนดไว้ในข้อ 102 เป็นลายลักษณ์อักษร

ให้คณะกรรมการดำเนินการมีอำนาจกำหนดระเบียบสหกรณ์เกี่ยวกับการคัดเลือกหรือสอบคัดเลือก การแต่งตั้งหรือจ้าง การกำหนดอัตราเงินเดือน การให้สวัสดิการ และการให้ออกจากตำแหน่งของผู้จัดการ

 ข้อ101 **การดำรงตำแหน่งผู้จัดการ**  สหกรณ์อาจจ้างผู้จัดการโดยกำหนดระยะเวลาทั้งนี้ให้เป็นไปตามระเบียบสหกรณ์

ข้อ 102 **อำนาจหน้าที่และความรับผิดชอบของผู้จัดการ** ผู้จัดการมีอำนาจหน้าที่ในการจัดการทั่วไป และรับผิดชอบเกี่ยวกับบรรดากิจการประจำของสหกรณ์ รวมทั้งในข้อต่อไปนี้

(1) ตรวจสอบการสมัครเข้าเป็นสมาชิก สมาชิกสมทบ ให้เป็นการถูกต้อง ตลอดจนเป็นธุระจัดให้ผู้เข้าเป็นสมาชิก สมาชิกสมทบ ลงลายมือชื่อในทะเบียนสมาชิก สมาชิกสมทบ และชำระค่าธรรมเนียมแรกเข้ากับเงินค่าหุ้นตามข้อบังคับสหกรณ์

(2) พิจารณาการลาออกของสมาชิก สมาชิกสมทบ

(3) ควบคุมให้มีการเก็บเงินค่าหุ้นรายเดือน แจ้งยอดจำนวนหุ้น จ่ายคืนค่าหุ้นและชักชวน การถือหุ้นในสหกรณ์

(4) รับฝากเงิน จ่ายคืนเงินฝาก และส่งเสริมการรับฝากเงินของสหกรณ์

(5) เป็นธุระในการตรวจสอบคำขอกู้ จ่ายเงินกู้ จัดทำเอกสารเกี่ยวกับเงินกู้ ให้เป็นไปตามแบบและระเบียบสหกรณ์

(6) จัดทำรายละเอียดของสมาชิก สมาชิกสมทบ รายตัวเกี่ยวกับเงินค่าหุ้น และเงินให้กู้ทุกปี พร้อมกับแจ้งให้สมาชิก สมาชิกสมทบ ทราบเป็นรายบุคคล

(7) พิจารณา เสนอแนะการจัดจ้างเจ้าหน้าที่ของสหกรณ์ตามอำนาจหน้าที่ที่กำหนดในระเบียบสหกรณ์ รวมถึงกำหนดภาระงานและวิธีปฏิบัติงานของบรรดาเจ้าหน้าที่ของสหกรณ์ ตลอดจนเป็นผู้บังคับบัญชาและรับผิดชอบดูแลการปฏิบัติงานของเจ้าหน้าที่ให้เป็นไปตามภาระงานให้ถูกต้องเรียบร้อย

(8) เป็นธุระกวดขันในเรื่องการออกใบรับ เรียกใบรับ หรือจัดให้มีใบสำคัญโดยครบถ้วน รับผิดชอบในการรับจ่ายเงินของสหกรณ์ให้เป็นการถูกต้อง รวบรวมใบสำคัญและเอกสารต่าง ๆ เกี่ยวกับการเงินไว้โดยครบถ้วน และเก็บรักษาเงินของสหกรณ์ให้เป็นไปตามที่กำหนดไว้ในระเบียบสหกรณ์

(9) รับผิดชอบและดูแลในการจัดทำบัญชีและทะเบียนต่าง ๆ ของสหกรณ์ให้ถูกต้องครบถ้วนและเป็นปัจจุบัน

(10) ติดต่อประสานงานกับเลขานุการในการนัดเรียกประชุมใหญ่ ประชุมคณะกรรมการดำเนินการ ประชุมคณะกรรมการอื่น ๆ และประชุมคณะอนุกรรมการ

(11) รับผิดชอบจัดทำงบการเงินประจำปี และรายงานประจำปีแสดงผลการดำเนินงานของสหกรณ์เสนอคณะกรรมการดำเนินการพิจารณา เพื่อเสนอต่อที่ประชุมใหญ่อนุมัติ

(12) จัดทำแผนงานและงบประมาณรายจ่ายประจำปีของสหกรณ์ แผนปรับปรุงการดำเนินงานของสหกรณ์ เสนอคณะกรรมการดำเนินการพิจารณา เพื่อเสนอต่อที่ประชุมใหญ่อนุมัติ

(13) จัดทำแผนปฏิบัติงานของเจ้าหน้าที่ให้สอดคล้องกับแผนงานที่ได้รับอนุมัติจากที่ประชุมใหญ่

(14) เข้าร่วมประชุมและชี้แจงในการประชุมใหญ่ ประชุมคณะกรรมการดำเนินการ และประชุมคณะกรรมการอื่น ๆ เว้นแต่กรณีซึ่งที่ประชุมนั้น ๆ มิให้เข้าร่วมประชุม

(15) ปฏิบัติการเกี่ยวกับงานสารบรรณของสหกรณ์

(16) รักษาดวงตราของสหกรณ์

(17) รับผิดชอบตรวจตราดูแลทรัพย์สินต่าง ๆ ของสหกรณ์ให้อยู่ในสภาพอันดีและปลอดภัย รวมทั้งดูแลอาคารสำนักงานสหกรณ์ทั้งภายในและภายนอกให้สะอาด ร่มรื่นและสวยงาม

(18) เสนอรายงานกิจการประจำเดือนของสหกรณ์ต่อคณะกรรมการดำเนินการ

(19) เสนอรายการหรือรายงานของสหกรณ์ต่อทางราชการตามแบบและระยะเวลาที่ทางราชการกำหนด

(20) ค้ำประกันเงินกู้ที่สหกรณ์กู้ยืมจากกองทุนพัฒนาสหกรณ์หรือสถาบันการเงินอื่น โดยรับผิดชอบการค้ำประกันในฐานะส่วนตัว

(21) ปฏิบัติงานอื่น ๆ ตามที่คณะกรรมการดำเนินการ หรือคณะกรรมการอื่น ๆ ของสหกรณ์มอบหมาย หรือตามที่ควรกระทำเพื่อให้กิจการในหน้าที่ลุล่วงไปด้วยดี

ข้อ 103 **การพ้นจากตำแหน่งของผู้จัดการ** ผู้จัดการต้องพ้นจากตำแหน่งด้วยเหตุอย่างใดอย่างหนึ่ง ดังต่อไปนี้

(1) ตาย

(2) ลาออกโดยแสดงความจำนงทำเป็นหนังสือต่อคณะกรรมการดำเนินการ

(3) ขาดคุณสมบัติตามระเบียบสหกรณ์ หรือมีลักษณะต้องห้ามตามที่ข้อบังคับและกฎหมายสหกรณ์กำหนด

(4) อายุครบ 60 ปีบริบูรณ์ตามปีบัญชีของสหกรณ์ หรือครบกำหนดตามสัญญาจ้าง

(5) ถูกเลิกจ้าง

(6) ถูกลงโทษให้ออกหรือไล่ออก หรือมีพฤติกรรมอันแสดงให้เห็นเป็นประจักษ์ว่าได้กระทำการหรือละเว้นการกระทำการใด ๆ อันอาจทำให้เกิดความไม่สงบเรียบร้อยและศีลธรรมอันดีแก่ประชาชน หรือไม่เหมาะสมกับตำแหน่งหน้าที่ผู้จัดการ

ข้อ 104 **การลาออก** ให้ผู้จัดการยื่นหนังสือถึงสหกรณ์ก่อนวันที่จะออกไม่น้อยกว่าสามสิบวัน และให้เลขานุการ นำเสนอที่ประชุมคณะกรรมการดำเนินการพิจารณาการลาออกนั้น

ข้อ 105 **การมอบหมายงานในหน้าที่ผู้จัดการให้กรรมการดำเนินการ** ถ้าสหกรณ์ยังมิได้มีการจัดจ้างและแต่งตั้งผู้จัดการ หรือสหกรณ์ยังไม่อยู่ในฐานะที่จะจัดจ้างเจ้าหน้าที่สหกรณ์ในตำแหน่งอื่นด้วยได้ ให้คณะกรรมการดำเนินการมอบหมายงานในหน้าที่ผู้จัดการให้กรรมการดำเนินการคนใดคนหนึ่งตามที่เห็นสมควรแต่ต้องไม่เกินห้าปี

ข้อ 106 **การแต่งตั้งผู้รักษาการแทนผู้จัดการ** เมื่อผู้จัดการไม่อยู่หรือไม่อาจปฏิบัติหน้าที่ได้เป็นครั้งคราว ให้รองผู้จัดการ หรือเจ้าหน้าที่ของสหกรณ์ตามที่คณะกรรมการดำเนินการมอบหมายเป็นผู้รักษาการแทน

ถ้าตำแหน่งผู้จัดการว่างลง ให้รองผู้จัดการหรือเจ้าหน้าที่ของสหกรณ์ตามที่คณะกรรมการดำเนินการมอบหมายเป็นผู้รักษาการแทน

ข้อ 107 **การเปลี่ยนผู้จัดการ** ในกรณีที่มีการเปลี่ยนผู้จัดการ ให้เป็นหน้าที่ของคณะกรรมการดำเนินการต้องจัดให้มีการตรวจสอบหลักฐานทางบัญชีและการเงิน กับบรรดาทรัพย์สินและหนี้สิน ตลอดจนจัดทำงบการเงินของสหกรณ์เพื่อทราบฐานะอันแท้จริงก่อนที่จะส่งมอบงาน

ข้อ 108 **เจ้าหน้าที่ของสหกรณ์** นอกจากตำแหน่งผู้จัดการแล้ว สหกรณ์อาจจัดจ้างและแต่งตั้งเจ้าหน้าที่อื่น ตามความจำเป็นเพื่อปฏิบัติงานในสหกรณ์ โดยต้องไม่เป็นบุคคลที่มีลักษณะต้องห้ามตามข้อ 100 วรรคสอง ทั้งนี้ ตามระเบียบสหกรณ์

**หมวด 10**

**ที่ปรึกษาและผู้ตรวจสอบกิจการ**

ข้อ 109 **ที่ปรึกษาและที่ปรึกษากิตติมศักดิ์**  คณะกรรมการดำเนินการอาจเชิญบุคคลผู้ทรงคุณวุฒิที่มีความรู้ความสามารถและเหมาะสมเป็นที่ปรึกษาและที่ปรึกษากิตติมศักดิ์ ได้จำนวนไม่เกินห้าคน เพื่อให้ความเห็นแนะนำในการดำเนินงานของสหกรณ์ ทั้งนี้ให้เป็นไปตามระเบียบสหกรณ์

**ผู้ตรวจสอบกิจการ**

ข้อ 110 **ผู้ตรวจสอบกิจการ** ให้ที่ประชุมใหญ่เลือกตั้งสมาชิก สมาชิกสมทบ หรือบุคคลภายนอกผู้ซึ่งเป็นบุคคลธรรมดา เป็นผู้ที่มีคุณวุฒิความรู้ความสามารถในด้านธุรกิจ การเงิน การบัญชี กฎหมาย การบริหารจัดการ เศรษฐศาสตร์ การสหกรณ์ หรือกฎหมายที่เกี่ยวข้องกับสหกรณ์ และมีคุณสมบัติเป็นผู้ผ่านการอบรมการตรวจสอบกิจการจากกรมตรวจบัญชีสหกรณ์ หรือหน่วยงานอื่นที่ได้รับการรับรองหลักสูตรจากกรมตรวจบัญชีสหกรณ์ รวมทั้งไม่มีลักษณะต้องห้ามตามระเบียบนายทะเบียนสหกรณ์ เป็นผู้ตรวจสอบกิจการของสหกรณ์เป็นการประจำปี จำนวนห้าคน

ข้อ 111 **ขั้นตอนและวิธีการเลือกตั้งผู้ตรวจสอบกิจการ**  ให้คณะกรรมการดำเนินการประกาศขั้นตอนและวิธีการเลือกตั้งเป็นลายลักษณ์อักษรให้สมาชิกทราบก่อนวันประชุมใหญ่ และให้ประกาศรับสมัครบุคคลเข้ารับการเลือกตั้งเป็นผู้ตรวจสอบกิจการก่อนวันประชุมใหญ่ และพิจารณาคัดเลือกผู้ตรวจสอบกิจการที่มีคุณสมบัติและไม่มีลักษณะต้องห้ามตามระเบียบนายทะเบียนสหกรณ์กำหนด เพื่อนำเสนอชื่อผู้ที่ผ่านการคัดเลือกเสนอให้ที่ประชุมใหญ่เลือกตั้งตามประกาศ โดยผู้สมัครเข้ารับการเลือกตั้งเป็นผู้ตรวจสอบกิจการต้องแสดงตนต่อที่ประชุมใหญ่ด้วย และให้ผู้ที่ได้รับเลือกตั้งคะแนนสูงสุดเป็นผู้ตรวจสอบกิจการ หากมีคะแนนเท่ากันให้ประธานออกเสียงเพิ่มอีกหนึ่งเสียงเป็นเสียงชี้ขาด ทั้งนี้ ให้ผู้ที่ได้รับเลือกตั้งลำดับคะแนนรองลงมาเป็นผู้ตรวจสอบกิจการสำรอง

กรณีมีผู้ตรวจสอบกิจการคนใดต้องขาดจากการเป็นผู้ตรวจสอบกิจการตามข้อ 113 (2) (3) (4) หรือ (5) ให้ผู้ตรวจสอบกิจการสำรองเข้าปฏิบัติหน้าที่ได้ทันทีเท่าระยะเวลาที่เหลืออยู่ของผู้ซึ่งตนแทน หรือจนกว่าจะมีการเลือกตั้งผู้ตรวจสอบกิจการใหม่

ข้อ 112 **คุณสมบัติของผู้ตรวจสอบกิจการ** ผู้ตรวจสอบกิจการจะต้องมีคุณสมบัติดังต่อไปนี้

(1) เป็นสมาชิกหรือสมาชิกสมทบหรือบุคคลภายนอก ที่ได้รับเลือกตั้งจากที่ประชุมใหญ่ของสหกรณ์

(2) ผ่านการอบรมหลักสูตรที่เกี่ยวข้องกับการตรวจสอบกิจการจากกรมตรวจบัญชีสหกรณ์ หรือหน่วยงานอื่นที่ได้รับการรับรองหลักสูตรจากกรมตรวจบัญชีสหกรณ์

ข้อ 113 **ผู้ตรวจสอบกิจการต้องไม่มีลักษณะต้องห้าม**  ดังต่อไปนี้

(1) เป็นผู้สอบบัญชี หรือผู้ช่วยผู้สอบบัญชี หรือบุคคลที่อยู่ในสังกัดนิติบุคคลที่รับงานสอบบัญชีของสหกรณ์ในปีบัญชีนั้น เว้นแต่ได้พ้นจากการเป็นผู้สอบบัญชี หรือผู้ช่วยผู้สอบบัญชี หรือลาออกจากนิติบุคคลที่รับงานสอบบัญชีสหกรณ์มาแล้วไม่น้อยกว่าหนึ่งปี

(2) เป็นกรรมการของสหกรณ์ เว้นแต่ได้พ้นจากตำแหน่งกรรมการมาแล้วไม่น้อยกว่าสองปีทางบัญชี

(3) เป็นคู่สมรส บุตร บิดา มารดาของกรรมการ หรือผู้จัดการ หรือเจ้าหน้าที่สหกรณ์

(4) เป็นผู้จัดการ หรือเจ้าหน้าที่ของสหกรณ์ หรือสหกรณ์อื่น หรือเคยถูกให้ออกจากตำแหน่งผู้จัดการหรือเจ้าหน้าที่สหกรณ์ หรือสหกรณ์อื่น ฐานทุจริตต่อหน้าที่

(5) เป็นบุคคลล้มละลายหรือเคยเป็นบุคคลล้มละลายทุจริต

(6) เคยได้รับโทษจำคุกโดยคำพิพากษาถึงที่สุดให้จำคุก เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ

(7) เป็นบุคคลที่เป็นหนี้ตามคำพิพากษาของศาลในคดีให้รับผิดเป็นเงินจำนวนไม่น้อยกว่าหนึ่งล้านบาท เว้นแต่พิสูจน์ได้ว่ามีทรัพย์สินพอชำระหนี้ตามคำพิพากษาดังกล่าวได้หมด

หนี้ตามคำพิพากษาในวรรคก่อน ให้รวมถึงหนี้ตามคำพิพากษาตามสัญญาประนีประนอมยอมความของศาลด้วย

(8) เคยถูกไล่ออก ปลดออก หรือให้ออกจากราชการ องค์การ หน่วยงานของรัฐ หรือเอกชนฐานทุจริตต่อหน้าที่

(9) เคยถูกให้พ้นจากตำแหน่งกรรมการหรือผู้ตรวจสอบกิจการ หรือมีคำวินิจฉัยเป็นที่สุดให้พ้นจากตำแหน่งกรรมการ หรือผู้ตรวจสอบกิจการของสหกรณ์ หรือสหกรณ์อื่น

(10) เคยถูกที่ประชุมใหญ่มีมติให้ถอดถอนออกจากตำแหน่งกรรมการ หรือผู้ตรวจสอบกิจการ เพราะเหตุทุจริตต่อหน้าที่ของสหกรณ์ หรือสหกรณ์อื่น

(11) เคยถูกให้ออกจากการเป็นสมาชิกสหกรณ์ หรือสหกรณ์อื่น

(12) เป็นผู้อยู่ระหว่างการถูกสั่งพัก หรือเพิกถอนใบอนุญาตเป็นผู้สอบบัญชีรับอนุญาต

(13) เป็นผู้อยู่ระหว่างการถูกสั่งพัก หรือเพิกถอนชื่อออกจากทะเบียนผู้สอบบัญชีภาคเอกชน ตามระเบียบนายทะเบียนสหกรณ์ ว่าด้วยจรรยาบรรณของผู้สอบบัญชีสหกรณ์

(14) เป็นคนไร้ความสามารถ คนเสมือนไร้ความสามารถ คนวิกลจริตหรือจิตฟั่นเฟือน ไม่สมประกอบ

ข้อ 114 **การดำรงตำแหน่งผู้ตรวจสอบ****กิจการ** ผู้ตรวจสอบกิจการอยู่ในตำแหน่งได้มีกำหนดเวลาสองปีบัญชีสหกรณ์ เมื่อครบกำหนดเวลาแล้วยังไม่มีการเลือกตั้งผู้ตรวจสอบกิจการคนใหม่ ก็ให้ผู้ตรวจสอบกิจการคนเดิมปฏิบัติหน้าที่อยู่ต่อไปจนกว่าที่ประชุมใหญ่มีมติเลือกตั้งผู้ตรวจสอบกิจการคนใหม่

ผู้ตรวจสอบกิจการที่พ้นจากตำแหน่งตามวาระอาจจะได้รับเลือกตั้งจากที่ประชุมใหญ่อีกได้แต่ต้องไม่เกินสองวาระติดต่อกัน

กรณีผู้ตรวจสอบกิจการขาดจากการเป็นผู้ตรวจสอบกิจการก่อนครบวาระ ให้กำหนดระเบียบวาระการประชุมใหญ่เพื่อเลือกตั้งผู้ตรวจสอบกิจการคนใหม่ ในคราวประชุมใหญ่ครั้งแรกหลังจากผู้ตรวจสอบกิจการคนนั้นขาดจากการเป็นผู้ตรวจสอบกิจการ และนับวาระการดำรงตำแหน่งของผู้แทนต่อเนื่องจากผู้ที่ตนมาดำรงตำแหน่ง

ข้อ 115 **การพ้นจากตำแหน่ง** ผู้ตรวจสอบกิจการนอกจากพ้นจากตำแหน่งตามวาระแล้ว จะพ้นจากตำแหน่งเมื่อ

(1) พ้นจากตำแหน่งตามวาระ

(2) ตาย

(3) ลาออก โดยแสดงเหตุผลเป็นหนังสือยื่นต่อคณะกรรมการดำเนินการและให้มีผลวันที่ประชุมคณะกรรมการดำเนินการสหกรณ์ทราบ

(4) ที่ประชุมใหญ่ของสหกรณ์ลงมติถอดถอนผู้ตรวจสอบกิจการ ออกจากตำแหน่งทั้งคณะหรือรายบุคคล

(5) อธิบดีกรมตรวจบัญชีสหกรณ์วินิจฉัยว่าขาดคุณสมบัติ หรือมีลักษณะต้องห้ามตามระเบียบ
นายทะเบียนสหกรณ์กำหนด ตามข้อ 113

กรณีผู้ตรวจสอบกิจการปฏิบัติหน้าที่จนครบวาระการดำรงตำแหน่งแล้ว แต่สหกรณ์ยังไม่สามารถจัดประชุมใหญ่ได้ตามกฎหมาย ให้ผู้ตรวจสอบกิจการยังคงมีหน้าที่ต้องนำเสนอรายงานผลการตรวจสอบกิจการต่อที่ประชุมใหญ่ หน้าที่ของผู้ตรวจสอบกิจการจะสิ้นสุดลงเมื่อได้เสนอรายงานผลการตรวจสอบกิจการต่อที่ประชุมใหญ่แล้ว

**อำนาจหน้าที่และจริยธรรมของผู้ตรวจสอบกิจการ**

ข้อ 116 **อำนาจหน้าที่ของผู้ตรวจสอบกิจการ** ผู้ตรวจสอบกิจการมีหน้าที่ตรวจสอบการดำเนินงานทั้งปวงของสหกรณ์ ทั้งด้านการปฏิบัติการเกี่ยวกับการเงิน การบัญชี และด้านปฏิบัติการในการดำเนินธุรกิจที่กำหนดไว้ในข้อบังคับของสหกรณ์ รวมถึงการประเมินผลการควบคุมภายใน การรักษาความปลอดภัยของข้อมูลสารสนเทศของสหกรณ์ และการตรวจสอบในเรื่องต่าง ๆ ดังนี้

(1) ตรวจสอบความถูกต้องของการบันทึกบัญชีเพื่อให้เป็นไปตามแบบและรายการที่นายทะเบียนสหกรณ์กำหนด

(2) ประเมินความมีประสิทธิภาพและประสิทธิผลการดำเนินงานของคณะกรรมการดำเนินการสหกรณ์เพื่อให้ข้อสังเกตและข้อเสนอแนะในการปรับปรุงการบริหารงานของคณะกรรมการดำเนินการสหกรณ์ให้เป็นไปตามกฎหมาย ข้อบังคับ และระเบียบของสหกรณ์

(3) สอบทานระบบการปฏิบัติงานของสหกรณ์ เพื่อให้เป็นตามกฎหมาย ระเบียบนายทะเบียนสหกรณ์ ข้อบังคับและระเบียบของสหกรณ์ รวมถึงคำสั่งของส่วนราชการที่กำกับดูแลกำหนดให้ต้องปฏิบัติ

(4) ตรวจสอบและสอบทานระบบการควบคุม ดูแลรักษาทรัพย์สินของสหกรณ์ วิเคราะห์และประเมินผลความมีประสิทธิภาพในการใช้ทรัพย์สินของสหกรณ์ เพื่อให้การใช้ทรัพย์สินเป็นไปอย่างเหมาะสมและคุ้มค่า

คณะผู้ตรวจสอบกิจการของสหกรณ์ ต้องกำหนดขอบเขตการตรวจสอบและเสนอรายงานผลการตรวจสอบเฉพาะด้าน ในเรื่องดังต่อไปนี้ด้วย

(1) ตรวจสอบรายงานทางการเงิน ให้คณะผู้ตรวจสอบกิจการตรวจสอบและเสนอรายงานผลการตรวจสอบเกี่ยวกับการเปิดเผยรายการในงบการเงินของสหกรณ์เป็นไปโดยถูกต้อง และได้ปฏิบัติตามกฎหมาย ประกาศ คำสั่ง ระเบียบ คำแนะนำ แนวปฏิบัติที่นายทะเบียนสหกรณ์กำหนดตรวจสอบ การจัดทำรายการย่อแสดงสินทรัพย์และหนี้สินครบถ้วน และได้เปิดเผยให้สมาชิกได้รับทราบเป็นประจำทุกเดือน รวมทั้งได้มีการจัดส่งข้อมูลรายงานทางการเงินตามแบบและรายการที่กำหนดในกฎกระทรวง

(2) ตรวจสอบการบริหารความเสี่ยง ให้คณะผู้ตรวจสอบกิจการตรวจสอบการวางกลยุทธ์ด้านการบริหารความเสี่ยงสอดคล้องกับนโยบายการบริหารความเสี่ยง และเสนอรายงานผลการตรวจสอบเกี่ยวกับการกำหนดนโยบายและการวางกลยุทธ์การบริหารความเสี่ยง เช่น ความเสี่ยงด้านสินเชื่อ ความเสี่ยงด้านการลงทุน ความเสี่ยงด้านสภาพคล่อง ความเสี่ยงด้านการปฏิบัติการ เป็นต้น เพื่อให้การบริหารความเสี่ยงของสหกรณ์เป็นไปตามนโยบายที่กำหนดไว้

(3) ตรวจสอบการบริหารด้านสินเชื่อ ให้คณะผู้ตรวจสอบกิจการตรวจสอบและเสนอรายงานผลการตรวจสอบเกี่ยวกับการให้สินเชื่อประเภทต่าง ๆ ของสหกรณ์เป็นไปตามนโยบายด้านสินเชื่อที่วางไว้ สามารถประเมิน ติดตามและดูแลความเสี่ยงที่อาจเกิดขึ้นจากการที่ลูกหนี้ไม่สามารถชำระหนี้ได้ตามกำหนดในสัญญา ตรวจสอบการวางกลยุทธ์และระบบปฏิบัติการเป็นไปตามนโยบายด้านสินเชื่อและหลักเกณฑ์ที่กำหนดไว้ในกฎกระทรวง

(4) ตรวจสอบด้านการบริหารการลงทุน ให้คณะผู้ตรวจสอบกิจการตรวจสอบและเสนอรายงานผลการตรวจสอบเกี่ยวกับการกำหนดนโยบายด้านการลงทุน การลงทุนของสหกรณ์ต้องอยู่ภายใต้นโยบายที่กำหนดและเป็นไปตามกฎหมายสหกรณ์ และได้ดำเนินการภายใต้เกณฑ์ที่กำหนดในกฎกระทรวง

(5) ตรวจสอบด้านการบริหารสภาพคล่อง ให้คณะผู้ตรวจสอบกิจการตรวจสอบและเสนอรายงานผลการตรวจสอบเกี่ยวกับการกำหนดนโยบาย หรือแผนงานในการควบคุมการบริหารความเสี่ยงด้านสภาพคล่องของสหกรณ์ การดำรงสินทรัพย์สภาพคล่องเป็นไปตามที่กำหนดในกฎกระทรวง

กรณีพบการทุจริต การขัดแย้งทางผลประโยชน์ หรือมีสิ่งผิดปกติหรือมีความบกพร่องที่สำคัญในระบบการควบคุมภายใน การฝ่าฝืนกฎหมายสหกรณ์หรือกฎหมายอื่นที่เกี่ยวข้อง การฝ่าฝืนระเบียบคำสั่งนายทะเบียนสหกรณ์ คณะผู้ตรวจสอบกิจการต้องเปิดเผยไว้ในรายงานผลการตรวจสอบกิจการและนำเสนอต่อที่ประชุมคณะกรรมการดำเนินการสหกรณ์และที่ประชุมใหญ่

 ข้อ 117 **การรายงานผลการตรวจสอบ** ให้ผู้ตรวจสอบกิจการมีหน้าที่รายงานผลการตรวจสอบกิจการเป็นลายลักษณ์อักษรประจำเดือนและประจำปี เพื่อสรุปผลการตรวจสอบ รวมทั้งข้อสังเกตและข้อเสนอแนะที่เป็นประโยชน์ และเข้าร่วมประชุมคณะกรรมการดำเนินการเพื่อแจ้งผลการตรวจสอบประจำเดือนที่ผ่านมา เข้าร่วมประชุมใหญ่เพื่อรายงานผลการตรวจสอบประจำปีเสนอต่อที่ประชุมใหญ่ของสหกรณ์ด้วย

ในกรณีที่ผู้ตรวจสอบกิจการพบว่ามีเหตุการณ์ที่อาจก่อให้เกิดความเสียหายกับสหกรณ์ หรือสหกรณ์มีการปฏิบัติไม่เป็นไปตามกฎหมายระเบียบ คำสั่ง ประกาศ หรือคำแนะนำของทางราชการ รวมทั้งข้อบังคับ ระเบียบ มติที่ประชุม หรือคำสั่งของสหกรณ์ที่อาจจะก่อให้เกิดความเสียหายแก่สมาชิกหรือสหกรณ์อย่างร้ายแรง ให้ผู้ตรวจสอบกิจการแจ้งผลการตรวจสอบกิจการต่อคณะกรรมการดำเนินการสหกรณ์ทันทีเพื่อดำเนินการแก้ไข และให้จัดส่งสำเนารายงานดังกล่าวต่อสำนักงานตรวจบัญชีสหกรณ์ และสำนักงานสหกรณ์จังหวัดโดยเร็ว

ให้ผู้ตรวจสอบกิจการติดตามผลการดำเนินการแก้ไขข้อบกพร่อง ข้อสังเกต และให้รายงานผลการติดตามการแก้ไขข้อบกพร่องข้อสังเกตของสหกรณ์ไว้ในรายงานผลการตรวจสอบกิจการด้วย

ข้อ 118 **สหกรณ์มีหน้าที่ต่อผู้ตรวจสอบกิจการ** ดังนี้

(1) อำนวยความสะดวก ให้ความร่วมมือแก่ผู้ตรวจสอบกิจการ ในการให้คำชี้แจง ตอบข้อซักถามต่าง ๆ พร้อมทั้งจัดเตรียมข้อมูล เอกสารหลักฐานประกอบการบันทึกบัญชีของสหกรณ์เพื่อประโยชน์ในการตรวจสอบกิจการ

(2) กำหนดระเบียบวาระการประชุมให้ผู้ตรวจสอบกิจการรายงานผลการตรวจสอบกิจการประจำเดือน และจัดทำหนังสือเชิญให้ผู้ตรวจสอบกิจการเข้าร่วมประชุมคณะกรรมการดำเนินการสหกรณ์ทุกครั้ง

(3) พิจารณาปฏิบัติตามข้อสังเกตและข้อเสนอแนะของผู้ตรวจสอบกิจการ เพื่อให้การดำเนินกิจการของสหกรณ์เป็นไปโดยถูกต้องตามกฎหมาย ระเบียบ และข้อบังคับของสหกรณ์

ข้อ 119 **จริยธรรมของผู้ตรวจสอบกิจการ** ผู้ตรวจสอบกิจการพึงประพฤติปฏิบัติตนในการปฏิบัติงานตรวจสอบกิจการของสหกรณ์ดังนี้

(1) ความซื่อสัตย์ ผู้ตรวจสอบกิจการจะต้องสร้างความเชื่อมั่นให้เกิดความไว้วางใจ และทำให้สมาชิกยอมรับและเชื่อว่ารายงานผลการตรวจสอบกิจการน่าเชื่อถือ โดยผู้ตรวจสอบกิจการจะต้อง

(ก) ปฏิบัติหน้าที่ของตนด้วยความซื่อสัตย์ขยันหมั่นเพียรและมีสำนึกรับผิดชอบ

(ข) ปฏิบัติตามกฎหมาย ระเบียบนายทะเบียนสหกรณ์ และเปิดเผยข้อมูลตามที่ระเบียบนี้กำหนด

(ค) ไม่มีส่วนร่วมโดยเจตนาในกิจกรรมที่ขัดต่อกฎหมาย หรือการกระทำที่อาจเสื่อมเสียต่อสมาชิกหรือสหกรณ์

(ง) ให้การสนับสนุนวัตถุประสงค์ในการดำเนินการของสหกรณ์ที่ถูกต้องตามกฎหมายระเบียบ ข้อบังคับของสหกรณ์

(2) ความเที่ยงธรรม ผู้ตรวจสอบกิจการจะต้องแสดงความเที่ยงธรรมในการตรวจสอบกิจการของสหกรณ์ โดยการรวบรวมประเมินผลการตรวจสอบและประเมินสถานการณ์ที่เกี่ยวข้องอย่างเป็นกลางไม่ลำเอียง และไม่ปล่อยให้เกิดอคติ หรือไม่ให้บุคคลอื่นมีอิทธิพลเหนือการตัดสินใจในการประเมินผลการตรวจสอบกิจการของสหกรณ์ โดยผู้ตรวจสอบกิจการจะต้อง

(ก) ไม่มีส่วนร่วมในกิจกรรมหรือความสัมพันธ์ที่บั่นทอนหรืออาจบั่นทอนการประเมินอย่างเป็นกลางไม่ลำเอียง รวมไปถึงการกระทำหรือมีความสัมพันธ์ที่ขัดต่อผลประโยชน์ของสหกรณ์ด้วย

(ข) ไม่เรียกร้อง ไม่รับสิ่งตอบแทนใด ๆ นอกเหนือจากค่าตอบแทนและค่าใช้จ่ายอื่น ๆ ที่พึงได้ตามข้อตกลงที่ทำไว้กับสหกรณ์

(ค) เปิดเผยความจริงทั้งหมดที่ทราบ ซึ่งหากละเว้นไม่เปิดเผยแล้วอาจทำให้รายงานผลการตรวจสอบกิจการบิดเบือนไป

(3) การรักษาความลับ ผู้ตรวจสอบกิจการต้องไม่เปิดเผยข้อมูลโดยปราศจากอำนาจหน้าที่ที่กำหนด เว้นแต่กฎหมายกำหนดไว้เป็นอย่างอื่นโดยผู้ตรวจสอบกิจการจะต้อง

(ก) รอบคอบในการใช้และปกป้องข้อมูลที่ได้มาระหว่างการปฏิบัติหน้าที่

(ข) ไม่ใช้ข้อมูลที่ได้มาเพื่อผลประโยชน์ส่วนตนหรือเพื่อการใด ที่ขัดต่อกฎหมายหรือข้อบังคับของสหกรณ์

(4) ผู้ตรวจสอบกิจการจะต้องใช้ความรู้ ทักษะ และประสบการณ์ที่จำเป็นในการปฏิบัติงานตรวจสอบกิจการ โดยต้องพัฒนาความรู้ ทักษะ ความชำนาญของตนอย่างต่อเนื่อง

ข้อ 120 **ความรับผิดของผู้ตรวจสอบกิจการ** กรณีผู้ตรวจสอบกิจการปฏิบัติหรือละเว้นการปฏิบัติตามอำนาจหน้าที่ หรือประพฤติผิดจริยธรรมในการปฏิบัติงานจนเป็นเหตุให้สหกรณ์ได้รับความเสียหาย ผู้ตรวจสอบกิจการต้องรับผิดชอบชดใช้ค่าเสียหายให้แก่สหกรณ์ หรือหากตรวจพบข้อบกพร่องของสหกรณ์ต้องแจ้งให้คณะกรรมการดำเนินการทราบโดยเร็ว และผู้ตรวจสอบกิจการต้องรับผิดชอบชดใช้ค่าเสียหายอันจะเกิดแก่สหกรณ์ด้วยเหตุไม่แจ้งนั้น

การพิจารณาความรับผิดของผู้ตรวจสอบกิจการให้เป็นไปตามมติของที่ประชุมใหญ่

**หมวด 11**

**การแก้ไขเพิ่มเติมข้อบังคับ**

ข้อ 121 **การแก้ไขเพิ่มเติมข้อบังคับ** จะกระทำได้ก็แต่โดยหลักเกณฑ์และวิธีการดังต่อไปนี้

(1) ต้องกำหนดในระเบียบวาระการประชุมใหญ่เป็นเรื่องหนึ่งโดยเฉพาะ และให้แจ้งไปยังผู้แทนสมาชิกพร้อมหนังสือแจ้งระเบียบวาระการประชุมใหญ่

(2) คณะกรรมการดำเนินการสหกรณ์จะเสนอวาระแก้ไขเพิ่มเติมข้อบังคับได้ เมื่อมีการพิจารณาเรื่องที่จะขอแก้ไขเพิ่มเติมนั้นในที่ประชุมคณะกรรมการดำเนินการสหกรณ์ ซึ่งมีกรรมการดำเนินการมาประชุมไม่น้อยกว่าสามในสี่ของคณะกรรมการดำเนินการที่มีอยู่ในขณะนั้น โดยมติให้แก้ไขเพิ่มเติมข้อบังคับนั้นให้ถือเสียงไม่น้อยกว่าสองในสามของกรรมการดำเนินการซึ่งลงลายมือชื่อเข้าประชุม

กรณีสมาชิกหรือผู้แทนสมาชิกไม่น้อยกว่าหนึ่งในห้าของจำนวนสมาชิกหรือผู้แทนสมาชิกทั้งหมด หรือไม่น้อยกว่าหนึ่งร้อยคน ลงลายมือชื่อทำหนังสือร้องขอต่อคณะกรรมการดำเนินการก่อนการประชุมใหญ่ไม่น้อยกว่าสามสิบวันให้แก้ไขเพิ่มเติมข้อบังคับก็ย่อมทำได้ โดยต้องระบุข้อความที่จะขอแก้ไขเพิ่มเติมนั้น พร้อมด้วยเหตุผล

(3) การพิจารณาวาระการแก้ไขเพิ่มเติมข้อบังคับ ให้กระทำได้แต่เฉพาะในการประชุมใหญ่ที่มีองค์ประชุมไม่น้อยกว่ากึ่งหนึ่งของจำนวนผู้แทนสมาชิกทั้งหมด หรือไม่น้อยกว่าหนึ่งร้อยคน

(4) ข้อความใดที่ที่ประชุมใหญ่ได้ลงมติแก้ไขเพิ่มเติมแล้ว หากปรากฏว่าข้อความนั้นขัดกับกฎหมาย หรือไม่เป็นไปตามวัตถุประสงค์ของสหกรณ์หรือเจตนารมณ์แห่งกฎหมาย นายทะเบียนสหกรณ์อาจแก้ไขข้อความนั้น แล้วรับจดทะเบียน

**หมวด 12**

**ข้อเบ็ดเสร็จ**

ข้อ 122 **ระเบียบสหกรณ์** ให้คณะกรรมการดำเนินการมีอำนาจหน้าที่กำหนดระเบียบต่าง ๆ เพื่อดำเนินการให้เป็นไปตามวัตถุประสงค์แห่งข้อบังคับนี้ และเพื่อความสะดวกในการปฏิบัติงานของสหกรณ์ รวมทั้งในข้อต่อไปนี้

(1) ระเบียบว่าด้วยการรับเงินฝากจากสมาชิก สมาชิกสมทบ

(2) ระเบียบว่าด้วยการรับเงินฝากจากสหกรณ์อื่น

(3) ระเบียบว่าด้วยการรับเงินฝากจากนิติบุคคล

(4) ระเบียบว่าด้วยการรับฝากเงินจากสมาคมฌาปนกิจสงเคราะห์

(5) ระเบียบว่าด้วยการให้เงินกู้แก่สมาชิก สมาชิกสมทบ

(6) ระเบียบว่าด้วยการให้เงินกู้แก่สหกรณ์อื่น

(7) ระเบียบว่าด้วยการโอนสมาชิกระหว่างสหกรณ์

(8) ระเบียบว่าด้วยการรับจ่ายและเก็บรักษาเงิน

(9) ระเบียบว่าด้วยเจ้าหน้าที่และข้อบังคับเกี่ยวกับการทำงาน

(10) ระเบียบว่าด้วยการใช้ทุนเพื่อสาธารณประโยชน์

(11) ระเบียบว่าด้วยที่ปรึกษาและที่ปรึกษากิตติมศักดิ์

(12) ระเบียบว่าด้วยการตรวจสอบและแก้ไขปัญหาหรือข้อร้องเรียนของสมาชิก

(13) ระเบียบอื่น ๆ ที่คณะกรรมการดำเนินการเห็นสมควรกำหนดไว้ให้มี เพื่อสะดวกและเป็นแนวทางในการปฏิบัติงานของสหกรณ์

ระเบียบใน (1) (2) (3) (4) และ (6) ต้องได้รับความเห็นชอบจากนายทะเบียนสหกรณ์ก่อนจึงจะ
ใช้บังคับได้

ส่วนระเบียบอื่นเมื่อคณะกรรมการดำเนินการกำหนดใช้แล้วให้ส่งสำเนาให้กรมส่งเสริมสหกรณ์ และกรมตรวจบัญชีสหกรณ์ทราบภายในสามสิบวัน

ข้อ 123 **การดำเนินคดีเกี่ยวกับความเสียหาย** ในกรณีที่ทรัพย์สินของสหกรณ์ถูกยักยอก หรือเสียหายโดยประการใด ๆ ก็ดี หรือในกรณีที่สหกรณ์เรียกคืนเงินกู้ตามข้อ 16 ข้อ 122 (5) (6) แต่มิได้รับชำระตามเรียกก็ดี คณะกรรมการดำเนินการต้องร้องทุกข์หรือหรือฟ้องคดีภายในกำหนดอายุความ

ข้อ 124 **การตีความในข้อบังคับ** ถ้ามีปัญหาเกี่ยวกับการตีความในข้อบังคับ ให้สหกรณ์เสนอปัญหานั้นต่อนายทะเบียนสหกรณ์เพื่อขอคำวินิจฉัย และให้สหกรณ์ถือปฏิบัติตามคำวินิจฉัยนั้น

ข้อ 125 **ทรัพย์สินของสหกรณ์** การจำหน่ายอสังหาริมทรัพย์ของสหกรณ์ต้องได้รับความเห็นชอบจากคณะกรรมการดำเนินการที่มีอยู่ในขณะนั้นเป็นเอกฉันท์ และต้องได้รับความเห็นชอบจากที่ประชุมใหญ่ด้วย

การลงมติเห็นชอบของที่ประชุมใหญ่ตามความในวรรคแรก ให้ถือเสียงข้างมากของผู้แทนสมาชิกซึ่งมาประชุม

ข้อ 126 **การจำหน่ายทรัพย์สินเมื่อสหกรณ์ต้องเลิก** เมื่อสหกรณ์ต้องเลิกและได้จัดการชำระบัญชีโดยจำหน่ายทรัพย์สินตามกฎหมายว่าด้วยสหกรณ์ ตลอดทั้งจ่ายคืนเงินรับฝากพร้อมด้วยดอกเบี้ยและชำระหนี้สินอื่น ๆ ของสหกรณ์เสร็จสิ้นแล้ว ปรากฏว่าสหกรณ์มีทรัพย์สินเหลืออยู่เท่าใด ให้ผู้ชำระบัญชีจ่ายตามลำดับ ดังต่อไปนี้

(1) จ่ายคืนเงินค่าหุ้นให้แก่สมาชิก สมาชิกสมทบ ไม่เกินมูลค่าหุ้นที่ชำระแล้ว

(2) จ่ายเป็นเงินปันผลตามหุ้นที่ชำระแล้ว แต่ต้องไม่เกินอัตราที่นายทะเบียนสหกรณ์กำหนด

(3) จ่ายเป็นเงินเฉลี่ยคืนตามข้อ 29(2)

เงินที่จ่ายตามข้อ (2) และ (3) เมื่อรวมทั้งสิ้นต้องไม่เกินยอดรวมแห่งจำนวนเงินกำไรสุทธิที่สหกรณ์หาได้ในระหว่างปีที่เลิกสหกรณ์กับทุนรักษาระดับอัตราเงินปันผลที่ถอนไปตามข้อ 29(4) ในปีนั้น

ถ้ายังมีทรัพย์สินเหลืออยู่อีกให้โอนให้แก่สหกรณ์อื่น หรือสันนิบาตสหกรณ์แห่งประเทศไทยตามมติของที่ประชุมใหญ่ หรือด้วยความเห็นชอบของนายทะเบียนสหกรณ์ ในกรณีที่ไม่อาจเรียกประชุมใหญ่ได้ภายในสามเดือนนับแต่วันที่ชำระบัญชีเสร็จ

ข้อ 127 **ในกรณีที่ข้อบังคับนี้มิได้กำหนดข้อความเรื่องใดไว้** ให้สหกรณ์รับบทบัญญัติที่กำหนดไว้ในกฎหมายว่าด้วยสหกรณ์ ตลอดจนคำสั่ง ระเบียบ หรือคำแนะนำและระเบียบปฏิบัติของนายทะเบียนสหกรณ์รวมถึงกฎหมายอื่นที่เกี่ยวข้องมาใช้เป็นส่วนหนึ่งแห่งข้อบังคับนี้ด้วย

**หมวด 13**

**บทเฉพาะกาล**

ข้อ 128 นับแต่วันที่ข้อบังคับนี้ใช้บังคับ ระเบียบใดซึ่งสหกรณ์ถือใช้อยู่ก่อนวันที่ข้อบังคับนี้ถือใช้ และไม่ขัดหรือแย้งกับข้อบังคับนี้ ให้ถือใช้ตามระเบียบนั้นไปก่อนจนกว่าจะได้กำหนดระเบียบขึ้นถือใช้ใหม่

ข้อ 129 ให้คณะกรรมการดำเนินการ และผู้แทนสมาชิก คงดำรงตำแหน่งต่อไปตามที่กำหนดในข้อบังคับเดิมของสหกรณ์จนกว่าจะมีการเลือกตั้งตามข้อบังคับนี้

ข้อ 130 ผู้ตรวจสอบกิจการ ที่ได้รับเลือกตั้งก่อนการถือใช้ข้อบังคับฉบับนี้ ให้ดำรงตำแหน่งต่อไปจนกว่าจะครบกำหนดเวลาตามข้อบังคับเดิมและให้อยู่ในวาระแรก

ข้อ 131สมาชิกสมทบที่เป็นสมาชิกสมทบอยู่ก่อนข้อบังคับนี้ใช้บังคับ ให้ถือว่าเป็นสมาชิกสมทบตามข้อบังคับนี้

สมาชิกสมทบที่มีคุณสมบัติไม่เป็นตามข้อ 50(3) ให้มีสิทธิและหน้าที่ตามข้อ 53 เว้นแต่สิทธิในการรับฝากเงินให้มีสิทธิในการถอนและฝากเงินเพิ่มได้ไม่เกินจำนวนเงินฝากที่มีอยู่กับสหกรณ์นับตั้งแต่วันที่ 9 มิถุนายน 2563

ข้อ 132 หากการแก้ไขเปลี่ยนแปลง เพิ่มเติม ยกเลิก อันเกิดจากกฎหมายสหกรณ์หรือกฎหมายใด ๆ ที่เกี่ยวข้อง หรือมีหลักเกณฑ์ วิธีการ และเงื่อนไขใดที่กำหนดในกฎกระทรวงที่ออกตามกฎหมายสหกรณ์ ให้ปฏิบัติให้เป็นไปตามกฎหมายหรือกฎกระทรวงว่าด้วยกรณีเช่นว่านั้นไปพลางก่อนจนกว่าสหกรณ์จะทำการปรับปรุงให้สอดคล้องต้องกันในภายหลัง

ลงชื่อ..........................................................ประธานกรรมการ

 (นายวินิจ ซุ้นสุวรรณ)

ลงชื่อ...........................................................เลขานุการ

 (นายสามารถ จันทลิกา)

**เหตุผล** ที่ต้องยกเลิกข้อบังคับเดิมและใช้ข้อบังคับฉบับนี้แทน เนื่องจากต้องดำเนินการให้สอดคล้องกับ

1.กฎกระทรวงการดำเนินงานและการกำกับดูแลสหกรณ์ออมทรัพย์และสหกรณ์เครดิตยูเนี่ยน พ.ศ.2564

2.ระเบียบนายทะเบียนสหกรณ์ ว่าด้วยขั้นตอน วิธีการ ดำเนินการถอดถอนคณะกรรมการหรือกรรมการดำเนินการสหกรณ์ และการยื่นอุทธรณ์ของสมาชิก กรณีคณะกรรมการดำเนินการสหกรณ์มีมติให้พ้นจากสมาชิกภาพพ.ศ.2564

3.ระเบียบนายทะเบียนสหกรณ์ ว่าด้วยการตรวจสอบกิจการของสหกรณ์ พ.ศ.2563